भोजपुरी पट्टी से 15 गो खबर,7मई 2018, सोमार – टटका खबर\nMay 7, 2018 आरा, कुशीनगर, गाजीपुर, जौनपुर, देवरिया, बलिया, बस्ती, भदोही, मऊ, मिर्जापुर, मोतिहारी, सिवान\nजहराइल खाना खा के 100 लोग बीमार\nआरा 07 मई (वार्ता) भोजपुर जिला के पीरो इलाका के बरौली गांव के अक्षय लाल का घरे शादी का दौरान खाना खइला का बाद करीब 100 लोग के तबियत खराब होखे लागल आ कै करे लागल लोग. सभका के आरा आ पीरो के अस्पतालन में भर्ती करावल गइल.\nखबर पावते पुलिस मौका पर चहुंपल आ छानबीन शुरु क दिहलसि.\nसम्पत्ति बंटवारा से नाराज बेटा अपना बाप के आगि में झोंक दिहलसि\nगाजीपुर, 07मई (वार्ता) गाजीपुर के बिरनो इलाका के ढिढोहर गाँव के प्रधान रह चुकल परशुराम राजभर के दू गो बेटा बाड़ें. ओहनी का बीच में संपति के बँटवारा ले के झगड़ा चलत रहुवे.\nबड़का बेटा श्रीराम राजभर नौकरी करेला करेला आ ओकरा गाँवे अइला का बाद आजु सबेरे फेरु झगड़ा शुरु हो गइल. बँटवारा में मिलल अपना हिस्सा से नाराज बड़का बेटा बँजवारा में मिलल अपना सामान में आग लगा दिहलसि आ अपना बापो के ओही आग में फेंक दिहलसि. छोटका भाई के मोटरसाइकिलो में आग लगा दिहलसि.\nबहुते झउँस चुकल बाप के अस्पताल में भरती करावल गइल बा आ बड़का बेटा के पुलिस गिरफ्तार कर लिहलसि.\nजौनपुर में जनरेटर के करेंट में अइला से एगो छात्र के मौत\nजौनपुर,07 मई (वार्ता) जौनपुर जिला के बदलापुर इलाका के मिश्रौली गांव में अंकित दुबे (14) निषाद बस्ती में अपना संघतियन का साथे केसरी निषाद किहां आइल बारात में गइल रहुवे. ओहिजा शादी के सजावट ला लगावल झालर का तार में जात जनरेटर के करेंट का चपेटा में आ गइल आ ओहिजे बेहोश हो गइल. ओकरा के सामुदायिक स्वास्थ्य केंद्र में भर्ती करावल गइल बाकिर ओहिजा ओकर मौत हो गइल.\nसूचना मिलते चहुंपल पुलिस जनरेटर मालिक का खिलाफ मामिला दर्ज क के लाश पोस्टमार्टम ला भेज दिहलसि.\nदेवरिया में एगो दुकान से लाश बरामद\nदेवरिया, 07 मई (वार्ता) देवरिया सदर कोतवाली इलाका के एगो दुकान से आजु एक आदमी के लाश मिलल.\nलाश के पहचान तरकुलवा इलाका के भेली पट्टी गांव के श्रीप्रकाश उर्फ सरल (40 बरीस) का रुप में भइल. ऊ रामगुलाम टोला में किराया पर कोठरी ले के रहल रहुवे आ लकड़ी हट्टा में एगो दुकान में काम करत रहुवे.\nलाश का गरदन पर जख्म के निशान मिलला से लागत बा कि ओकर हत्या कइल गइल बा. पोस्टमार्टम रिपोर्ट अइला का बादे पता चली कि मौत के कारण का रहुवे.\nगाजीपुर में पिकअप पलटला से दू जने के मौत\nगाजीपुर, 07 मई (वार्ता) गाजीपुर के खानपुर में एगो पिकप पलटला से दू गो नवहियन के मौत हो गइल आ तीन जने बहुते घवाहिल हो गइलें.\nपुलिस के कहना बा कि काल्हु रात ई लोग एगो तिलक समारोह में जात रहुवे जब एह लोग के ले जात पिकप खाई में पलट गइल. एह हादसा में सोहन राजभर (35 बरीस) आ हजारी राजभर (37 बरीस) के ठाँवे पर मौत हो गइल. देवशरण चौधरी, लागीनाथ चौधरी आ मंगल चौधरी गंभीराह घाहिल हो गइलें. घाहिलन के वाराणसी भेजल गइल बा.\nमऊ सड़क हादसा में मोटरसाइकिल सवार नवही के मौत\nमऊ, 07 मई (वार्ता) मऊ जाला के घोसी इलाका में भइल एगो सड़क हादसा में मोटरसाइकिल सवार कुरहनी बोझी गांव के हरिओम विश्वकर्मा (30 बरीस) के मौत हो गइल जब एगो ट्रक उनुका मोटरसाइकिल के धक्का मार दिहलसि. हादसा का बाद ट्रक ड्राइवर फरार हो गइल बा.\nकुशीनगर में लाइनमैन के करंट लगला से मौत\nकुशीनगर, 07 मई (वार्ता) कुशीनगर के लक्ष्मीगंज बाजार में आजु बिजली के टूटल तार जोड़े ला पोल पर चढल लाइनमैन के करंट लगला से मौत हो गइल.\nपुलिस बतवलसि कि भटवलिया टोला के राजू यादव निजी कम्पनी में लाइनमैन के काम करत रहुवे. आजु सबेरे इंटर कालेज का लगे टूटल हाईटेंशन लाईन के तार ठीक करे ला ओकरा के एगो दोसर लाइनमैन ले के आइल रहुवे. कहलसि कि शट डाउन ले लेले बानी, तू पोल पर चढ़ के तार जोड़ द. बाकिर शट डाउन ना रहला का चलते राजू के करंट मार दिहलसि आ ऊ ओहिजे गिर के मर गइल.\nहादसा का बाद दोसरका लाइनमैन भाग पराइल.\nजौनपुर में एगो नवही फांसी लगा लिहलसि\nजौनपुर, 07 मई (वार्ता) जौनपुर के नेवढिया इलाका में मुस्तफाबाद गांव के रहे वाला धर्मेंद्र पटेल (27 बरीस) काल्हु राति गांव का बगइचा में पेड़ पर फाँसी लगाके जान दे दिहलसि. अगिला 21 मई के ओकर बिआह होखे वाला रहुवे. फाँसी लगावे के कारण पता नइखे चलल.\nगाजीपुर में एगो लड़िका साथे कुकर्म\nगाजीपुर , 07 मई (वार्ता) गाजीपुर शहर कोतवाली इलाका में पाँच बरीस के एगो लड़िका से ओकर पड़ोसी नवही कुकर्म कइलसि आ केहु के बतवला परओकरा के जान से मारे के धमकी देके फरार हो गइल. पुलिस आरोपी के भाई के पकड़ के थाना ले आइल बिया.\nहत्या के आरोप में छह जने के उमिर कैद\nसिवान 07 मई (वार्ता) सिवान जिला के सत्र अदालत आजु तीन बरीस पुरान हत्या के मामिला में छह जने के उमिर कैद के सजा सुनवलसि.\nई लोग पचरुखी सराय इलाका के बड़का गांव में 25 अप्रैल 2015 का दिने मंझरिया गांव के रहे वाला अमित कुमार के कुल्हाड़ी से हत्या क दिहले रहल. मरे वाला के भाई संतोष सिंह का बयान पर पचरुखी थाना में आठ जने का खिलाफ नामजद प्राथमिकी दर्ज करावल गइल रहुवे. दू गो आरोपी हीरालाल यादव आ अजित यादव अबहियों फरार बाड़े सँ.\nअपर जिला आ सत्र न्यायाधीश (पंचम) मो.एजाजुद्दीन एह मामिला में अमित कुमार के हत्या करे का आरोप में कृष्णा यादव, सुजीत यादव, मुखदेव चौधरी, रमाकांत यादव, हरिशंकर यादव अउर हरेन्द्र यादव के उमिर कैद के सजा सनवलें आ सभनी पर एक-एक लाख रुपिया के जुर्मानो लगा दिहलें.\nगाजीपुर में प्रेमी जोड़ा जहर खा के जान दिहलसि\nगाजीपुर, 07 मई (वार्ता) गाजीपुर जिला के मुहम्मदाबाद इलाका में शेरपुर आ सेमरा के मुकेश राय (18 बरीस) आ खुशबू (16 बरीस) का बीच प्रेम-प्रसंग चलत रहुवे. दुनु काल्हु राति सेमरा टावर का लगे जहर खाके जान दे दिहलें. आजु सबेरे गाँव के लोग लाश देख के पुलिस आ ओहनी के परिवार के खबर कइलें.\nबलिया में मोटर साईकिल आ टेम्पो के टक्कर में एगो नवही के मौत\nबलिया, 07 मई (वार्ता) बलिया जाला के बैरिया इलाका में भइल मोटर साईकिल आ टैम्पो का टक्कर में मिड्ढा गांव के अरुण सिंह (22 बरीस) के मौत हो गइल. अरुण सिंह मोटर साईकिल से बैरिया से बलिया जात रहलन जब दुबेछपरा ढाला का लगे एगो टैम्पो से उनुकर टक्कर हो गइल आ उनुकर मौत ओहिजे हो गइल.\nमिर्जापुर में दुल्हा के बदशक्ल देख के दुल्हन शादी करे से मना कर दिहलसि\nमिर्जापुर, 07 मई (वार्ता) मिर्जापुर के अदलहाट इलाका के बभनी गाँव में शनिचर का राति बेलहर गांव से बारात आइल रहुवे. द्वार पूजा आ शादी के अउऱी रस्म पूरा भइला का बादजब सेनुरदान होखे चलल त दुल्हन दुल्हा के शक्ल देखि के शादी करे से मना कर दिहलसि. घर वालन के लाख समुझवला का बादो जब ऊ ना मानल त दुनु ओर के लोग शादी के सामान के अदला बदली क के बिआह रोक दिहलें.\nबस्ती में सड़क हादसा में दू जने के मौत\nबस्ती, 07 मई (वार्ता) बस्ती-फैजाबाद राष्ट्रीय राजमार्ग पर आजु भइल दू गो सड़क हादसा में दू जने के मोत हो गइल.\nएगो हादसा कप्तानगंज क्षेत्र में भइल जवना में मोटरसाइकिल सवार दुधारा गाँव के भुलाई (40 बरीस) के कवनो वाहन के टक्कर से मौत हो गइल.दोसरका हादसा में वसावा गाँव का लगे भइल जवना में 35 बरीस के एगो आदमी के मौत हो गइल. ओकर पहचान नइखे भइल.\nभदोही में ट्रैक्टर चालक के मौत के ओकर घरवाले हत्या बतावत बाड़ें\nभदोही, 07 मई (वार्ता) भदोही जिला के चौरी इलाका में भइल हादसा में निदुर गांव के ट्रैक्टर चालक राजन बनवासी के मौत ट्रैक्टर पलटला से हो गइल.\nबाकिर ओकरा घर के लोग एकरा के हत्या बतावत बाड़ें. राजन जोगीपुर गाँव के ट्रैक्टर मालिक किहां ढेर दिन से ट्रैक्टर चलावत रहुवे. एने ऊ काम छोड़ दिहले रहुवे त ट्रैक्टर मालिक जबिया ओकरा के खटावल रहलें.\nकार आ ट्रक के टक्कर से एगो बाराती के मौत\nमोतिहारी 07 मई (वार्ता) पूर्वी चम्पारण जिला के चकिया इलाका के बिरता बाजार में काल्हु राति एगो कार आ ट्रक के टक्कर में कार सवार एगो बाराती के मौत हो गइल आ दू जने घवाहिल हो गइलें.\nबाराती शिकारगंज से चकिया थाना के बरमदीया गांव जात रहलें जब बिरता बाजार का लगे सड़क किनारे खड़ा ट्रक से कार जा टकराइल.


एक भोजपुरीया जवान की डायरी: January 2006\nआज नेताजी के १०९वा जन्‍मदिन हवे. कुछ नेता रहले ऊहो. 'तुम मुझे खून दो, मैं तुम्‍हे आजादी दूँगा' के नारा से हम भले ही पूरा मेल ना बैठाईं लेकिन कहे वाला मरद रहे से तऽ ना नकारेम. आपन समाज के हाल अईसन हो गईल बा जे हमनी के लगे बहुत कमी बा मरद हीरो लोग के. अब कारण जि भी होखो, वस्‍तुस्‍थिति तऽ ईहे हवे जे हमनी के अधिकतर महान लोग (आदमी, भगवान नाही)बाहुबल से दूर जाके ही महान बनल बा. दरिद्रनारायण के उपासक समाज के ईहे शायद सबसे बड़ा खूबी आ सबसे बड़ा त्रासदी भी रहल बा. गाँधी, बुद्‍ध, तुलसीदास के एह देश मे जहाँ अशोक तक के नाम युद्‌ध से दूर भागला खतिरा लेहल जाला, एक अगुआ भईल जे देश खतिरा लड़े के सोचलख आ लड़लख भी. गाँधी बाब जे करलन से करलन - आजादी देवऽईलन, कुछ हद ले समाज सुधारलन आ थोड़-बहुत एक दिशा भी प्रदान कईले; लेकिन कहियो बापू के नाम सुन के सीना ना चौड़ा होखे - ई एगो अईसन सम्‍मान बा जे हर भारतीय सुभाष बोस आ भगत सिंह जईसन खतिरा ही रखेला. तीन गो कमीशन बईठल आ केतना तीन-पाँच बतकही भईल लेकिन आज ले सरकारी तौर पे पता ना चलल जे नेताजी कब आ कईसे मुअले. भारत-रत्‍न के सम्‍मान मे भी दागे लागल रह गईल.\nखैर, हमरा ना उम्‍ंमीद बा जे अभी ले जीअत होखिहन. भगवान शांती दऽस वीर के आत्‍मा के. पुरनका नेता लोग के जन्‍मदिन आ पुण्‍यतिथी भी अपना मे एगो काम करबे करेला - याद देला देवेला जे एक समय ओईसनो रहे.आज के तऽ ई हाल बा जे, जौन काँग्रेस के एतना महान-महान लोग सींचलख ओकर अईसन हाल भईल बा जे का कहल जाओ. बताईं ना ई अधिवेशन चलता ससुरन के आ ई सब नेतवन सब मिल के एगो काल्‍ह के लवंडा के माला पहिनावऽ ताडे सन. बताईं जावाहर लाल के खानदान के बेटा हवे तऽ का ससुरा भगवान हो गईल. हद हो गईल साला बेशरमी आ चापलूसई के... जा हो जवाहर लाल... कईसन ई लड़ी लगईलऽ हो. ई साला हरामखोर मउगा नेतवन सब के देख के आपन मुड़ी कूच लेवे के मन करेला. साला हद हो गईल ई ता. जईहा चाचा केसरी के हटा के राजीव के मुसमात के सीदे अध्‍यक्ष बनऽईले तईहे माथा फोड़ लेहले रहनी हम तऽ; आज बुझाता जे थूक के डूबे के पड़ी.\nposted by Danil # 4:30 PM2comments\nकहल जाला जे अंत भला तऽ सब भला. बढिया से गुजर गईल साल. जाते-जाते नानी माँ के भी ले गईल. दू साल से जादे ईंतजार कईली बेचारी बिछौना पर, बिना सुध-बुध के, पडल. नानी माँ पुरानका जमींदारी मानसिकता के रहली आ नयका जमाना मे हमेशा कुछ ना कुछ से खिन्‍न रहस, भगवान के घरे जरूर थोड़ा चैन मिली. लईकाही में ही हम चल गईनी नानी संगे रहे आ ऊहाँ से सीधे होस्‍टल. आज जब सोचऽतानी तऽ बुझाता जे आपन महतारी से जादे नानी के किस्‍सा याद बा. हमनीं के खेलत-कूदत अगर गिर जाईं सन तऽ नानी पहिले चेहरा देखस आ अगर चेहरा पे बारह बाजल देखाई देवे तब तऽ धरती के दू-चार लात लागे, लेकिन अगर जे देह पे चोट के निशान आ आँख मे लोर के निशान ना मिले, तऽ डाँट, चाहे कबो-कबो दू थोपी भी, गिरे वाला के सहे के परे. ई बात कौनो तरिका से हमार ममेरी बहिन के मालूम हो गईल रहे आ पूरा लईकाही हम एह बात से खिसियाईल रहनी जे हमरे काहे डाँट परे, गुड्‍डी के काहे ना. आजन्‍म वैष्‍णव, नानी माँ कईहो प्‍याज लहसुन ले ना खईली, लेकिन जब ले उनका ताकत रहे चौका मे बाकी सब केहू के तरकारी खतिरा पिआज उनके हाथ से कतराईल. नानीमाँ के हाथ के लिट्‍टी, भंटा के चोखा, मकई के पिठ्‍ठी, मालपुआ, तरुआ, टमाटर के भरुआ तरकारी ईत्‍यादी खात बने.\nमात्र एक शिकायत रह गईल नानी से - बहुत बेकार नाम धर देहलू. बतावऽ तोहरा शायद अंदाजा ना रहे लेकिन कौनो बढिया, आसान नाम रहित त ई दोसर देश मे सब नाम के केवल पहिलका अक्षर से नानू बोलऽईतन सन. लेकिन जान लऽ जे तोहार देहल नाम हवे एही से ना बदलनी आज ले ना ही कईहो बदलेम, जिंदगी भर रह जायेम चिढत-कुढत. ईहो बात बा जे ई शपथ लिखाई के नाम पर लागू ना होखी - ऊ हमार आपन रही, माफ करिहा.\nमाता के भी माता रहलू,\nलेकिन सबसे जादे तू ही करलू-\nनाम देहलू, होश देखईलू,\nचले-रहे के भी सिखईलू.\nचलनी, रहनी, नाम बढईनी\nतोहार ऋण से उऋण ना भईनी.\nसादा जीवन, उच्च विचार,\nअपना से आगे आपन परिवार -\nजबले जिएम हमहूँ चलेम\nदेखावल कुछ रस्‍ता तोहार.\nposted by Danil # 3:47 PM0comments


टटका खबर, 20 फरवरी 2017, सोमार – टटका खबर\nपडरौना आइल श्रीरामजन्म भूमि न्यास के अध्यक्ष महंत नृत्यगोपाल दास जी आजु कहनी कि विधानसभा चुनाव का बाद राम मंदिर बनवावे खाति धर्माचार्य लोग प्रधानमंत्री नरेन्द्र मोदी से बतियावे दिल्ली जाई.\nबिहार विधानपरिषद के चार सीट प9मार्च का दिने होखे जात चुनाव ला परचा दाखिल करे के आजु आखिरी दिन रहुवे. मंगल का दिने एह परचन के जाँच कइल जाई आ 23 फरवरी ले नाम वापिस लीहल जा सकी. ओकरा बाद जरुरी भइल त वोटिंग करावल जाई. एह चार सीट में सारण आ गया के स्नातक आ गया अउर कोसी से शिक्षक निर्वाचन क्षेत्र शामिल बा. सारण वाली सीट महाचन्द्र प्रसाद सिंह के अयोग्य ठहरवला का चलते आ बाकी के तीन सीट कार्यकाल पूरा भइला का चलते करावल जात बा.\nबिहार कर्मचारी चयन आयोग के परीक्षा के पेपर लीक हो गइला का मामिला में स्पेशल टास्क फोर्स औरंगाबाद अउर रोहतास से दू दू गो दलालन के गिरफ्तार क लिहलसि. गिरोह के सरगना सनोज वर्मा पहिलहीं धरा चुकल बा.\nसुप्रीम कोर्ट 28 फरवरी से चारा घोटाला के मामिला में सुनवाई शुरु करी. सीबीआई झारखण्ड हाई कोर्ट के फैसला का खिलाफ अपिल कइला रहुवे जवना के मानत सुप्रीम कोर्ट सुनवाई करे के तइयार भइल बा. एह मामिला में लालू प्रसाद आ डॉ जगन्नाथ मिश्रा मुख्य आरोपी बाड़ें.\nगोरखपुर जिला के बेलीपार इलाका के चारपानी गाँव के एगो औरज के मौत चंवरपाल का नियरा सड़क पार करत घरी बस से धक्का लगला का चलते हो गइल.\nवाराणसी कैंट विधान सभा क्षेत्र से सपा उमीदवार रीबू श्रीवास्व आपन परचा आजु वापिस ले लिहली जवना का बात एहिजा से कांग्रेस उमेदवार का कैम्प में खुशी के लहर दउड़ गइल बा.\nवाराणसी पुलिस मंडुवाडीह इलाका से इलेक्ट्रॉनिक सामान चोरावे वाला एगो गिरोह के छह गो सदस्यन के गिरफ्तार करत ओकनी का लगे से चोरी के 20 गो मोबाइल फोन आ एगो लैपटॉप बरामद कइलसि.\nयूपी विधानसभा चुनाव का चलते हो रहल तलाशी में आजु जौनपुर जिला पुलिस आ उडनदस्ता टीम मुंगराबाद शाहपुर इलाका में एगो कार से अस्सी लाख रुपिया बरामद कइले. रुपिया ले के जात आदमी कार्पोरेशन बैंक के जौनपुर शाखा प्रबंधक हउवें, कहलन कि ई रुपिया ऊ इलाहाबाद के जानसेनगंज शाखा से निकाल के जौनपुर ले जात रहले हँ.\nदेवरिया सदर कोतवाली इलाका में भइल सड़क हादसा में आजु मोटरसाइकिल से जात दू गो सगा भाईयन के मौत हो गइल. सदर कोतवाली इलाका के अमेठी के रहे वाला ई लोग गोरखपुर रोड का ओवरब्रिज प एगो बाहन से लागल धक्का के शिकार हो गइल. दूनू जने के मौत ठाँवे प हे गइल.\nसपा कांग्रेस गठबन्हन के समर्थन में बयान दीहला का चलते आजु जदयू के उत्तर प्रदेश अध्यक्ष सुरेश भैया निरंजन के गोल से बरखास्त क दीहल गइल. जदयू महासचिव के सी त्यागी एह बात के एलान कइलें.\nमऊ के कोतवाली इलाका के मतलुपुर मोड़ प काल्हु साँझे मिलल एगो घवाहिल नवही के देर राज इलाज का दौरान अस्पताल में मौत हो गइल. पुलिस के लागत बा कि ओकर हत्या करे ला पिटाई क के अधमुअल हाल में फेंक गइल रहले सँ बदमाश.\nसारण जिला के रिविलगंज इलाका के सिताब दियारा के रावल महादलित टोला में हाई वोल्टेज तार टूट के झोपड़ी प गिरला का चलते एगो महतारी आ ओकरा छह बरीस के बेटा के मौत हो गइल. परिवार के एक आदमी झँउस के घवाहिल बाड़न.\nयूपी विधानसभा के चउथका दौर के चुनाव प्रचार काल्हु मंगल का दिने थम जाई. एह दौर में 12 जिला- – इलाहाबाद, रायबरेली, झाँसी, बुंदेलखंड, प्रतापगढ़, कौशाम्बी, जालौन, ललितपुर, महौबा, बाँदा, हमीरपुर, चित्रकूट अउर फतेहपुर – के 53 सीट प बियफे का दिने वोटिंग करावल जाई. सतवाँ आ आखिरी दौर के चुनाव ला नाम वापसी के आजु आखिरी दिन रहल.\nबंबई शेयर बाजार के सेंसेक्‍स में आजु 193 अंक के ताजी आइल आ 28662 प बंद भइल. निफ्टी 58 अंक के तेजी से 8879 हो गइल.\nइंग्लैंड के आलराउंडर बेन स्टोक्स आजु बंगलूरू में आई पी एल दस के नीलामी में सबले बेसी दाम प बिकइलें. स्टोक्स के राइजिंग पुणे सुपरजाइंट्स साढ़े 14 करोड़ में खरीदलसि. इंग्लैंडे के तेज गेंदबाज टाइमल मिल्स ला रायल चैलेंजर्स बंगलोर 12 करोड़ के, अफगानिस्तान के लेग स्पिनर राशिद खान ला सनराइजर्स हैदराबाद चार करोड़ के आ मोहम्मद नबी ला 30 लाख रुपिया के बोली लगवलसि.\nTags: आई पी एल दस, गोरखपुर, चारा घोटाला, चुनाव, जौनपुर, देवरिया, बंबई शेयर बाजार, मऊ, लालू प्रसाद, वाराणसी, विधानपरिषद, विधानसभा, श्रीराम मन्दिर, सारण


राहुल गाँधी बुड़बक हउवन कि बताह ? – “जवाब के सवाल” जरुरी बा – टटका खबर\nराहुल गाँधी बुड़बक हउवन कि बताह ? – “जवाब के सवाल” जरुरी बा\nराहुल गाँधी का बारे में सोशल मीडिया पर अतना चुटकुला पसरल रहेला कि बुझाव ना कि कवन साँच ह कवन गप. राहुलो अपना तरफ से कुछ उठआ ना रखसु कि उनुका के लोग महाविद्वान मान लेव आ उनुका कहला पर कुछ कहे के जरुरत मत समुझे.\nआजु फेरु अइसने हो गइल. एह खबर के ठीक पहिले वाला खबर में राहुल के बयान आइल बा जवना में ऊ अरुण जेटली के पीएनबी घोटाला में लपेटे के कोशिश कइले बाड़न. बाकिर हर बेर का तरफ राहुल फेरु एगो सेल्फ गोल मार दिहले बाड़न.\nजवना स्रोत का आधार पर राहुल बिना सोचले समुझले आपन ट्वीट चेंप दिहले बाड़न, भा उनुकर ट्वीटर हैण्डल देखे वाला उनुकर पीडी ई काम क दिहले बा, ऊ अपनहीं माम चुकल बा कि एह बाति में कवनो दम नइखे. मेहुल चोकसी के कंपनी का तरफ से जेटली के बेटी के फर्म के रिटेनरशिप पर राखत जरुर गइल रहे बाकिर एह से पहिले कि ऊ कंपनी चौकसी के कवनो सलाह दीत, भांडा फूट चुकल रहे आ फर्म तुरते अगवाह वापिसो क दिहलसि.\nअब सवाल उठत बा कि का बिना पूरा पढ़लहीं राहुल भा उऩुकर हैण्डल चलावे वाला ई ट्वीट चेप दिहलसि आ कि उनुका के दोसर बाति बतावल गइल रहुवे आ बाद में ओह खबर के निराधार होखला के खबर समय रहते राहुल के ना चहुँपावल जा सकल.\nएहीसे कहल जाला कि बुड़बक बुझावे से मरद आ राहुल के जे कुछ सीखा पढ़ा लेव ऊ महागुरु.\nTags: बुड़बक हउवन कि बताह, राहुल गाँधी


दिलफेंक आशिक राकेश मिश्रा – Anjoria\nभोजपुरी सिनेमा के सुपर स्टार राकेश मिश्रा आजुकाल्हु ‘दिल तेरा आशिक’फिलिम के शूटिंग करत बाड़न.\nनिर्माता निर्देशक अतुल मिश्रा के एह फिलिम का बारे में राकेश मिश्रा बहुते उछाह में बाड़न. उनकर कहना बा कि एकर कहानी कुछ अलग तरह के बा जवन उनका बहुत पसंद आइल.\nजानत चलीं कि अपना पहिलके फिलिम ‘प्रेम दिवानी’ से रातो रात स्टार बन गइल राकेश के उनकर फिलिम ‘दीवानगी हद से’ रिलीज का पहिलहीं सुपर स्टार बना दिहलसि. राकेश मिश्रा के एगो अउर फिलिम ‘प्यार किया तो डरना क्या’ जल्दिए रिलीज होखे वाली बा.\nउभरत कलाकार शैलेश सिन्हा


मनोज तिवारी के अपने बेगाने के लहर उठ गइल बा – Anjoria\nसभे जवन पहिले से कहत रहे उहे भइल आ मनोज तिवारी अभिनीत फिल्म “अपने बेगाने” बिहार में सफलता के झण्डा गाड़ दिहलसि. “भोजपुरिया डॉन” आ मर्द नं॰ १” का बाद सभे इहे उमेद करतो रहल कि मनोज तिवारी के “अपने बेगाने” सफलता के रिकार्ड बनइबे करी. के सी बोकाडिया के एह फिल्म के पिछला दिने जब बिहार के पचहत्तर सिनेमा घरन में एक साथ रिलीज कइल गइल त हर जगह भयंकर गर्मी का बावजूद दर्शकन के हुजूम जुट गइल एह पारिवारिक फिल्म के देखे खातिर. फिल्म के सफलता फेर बता दिहलसि कि मनोज तिवारी के जादू भोजपुरी सिनेमा में हमेशा चलत रही आ फिल्म में उनकर मौजूदगी निर्माता खातिर टकसाल के काम करी. कुछ लोग त कहतो बा कि भोजपुरी सिनेमा में बस मनोजे तिवारी बाड़े अपने बाकी सभे त बेगाना हऽ.\n5 thoughts on “मनोज तिवारी के अपने बेगाने के लहर उठ गइल बा”\nBobby Jaiswal कहते हैं:\nमई 28, 2011 को 4:27 अपराह्न पर\naapki tipanni padhi … aapne khud sweekara hai ki aap hakikat jante hue bhi sirf wahi chapte hain jo pracharak likh kar bhejte hain… kya aisa nahi ho sakta ki usme sudhar kar chapa jaye … ek jaisi news ek hi headline ke sath kai web site par chape to kya kahenge aap ?\nrahi bat sirf Manoj Tiwari ki news par hi tipanni ki to aapko yah bhi dekhna hoga ki kya unki news me hi to is tarah ki gadbadi nahi rahti hai.. pathako ki rai agar kisi ek hero ke news par hi galat hoti hai to yah bhi to ho sakta hai ki unki news hi adhik sankhya me galat ho…\nkya manoj tiwari ki sari news par yah tipanni rahti hai ? agar han to koi dwesh vash aisa karta hai lekin agar kisi kisi news par to matlab saf hai news hi galat hai….\nमई 25, 2011 को 3:25 अपराह्न पर\nSir AApne to fir bhi release ke teen din bad news dala hai.. ek website par to bahut hi lamba news hai wo bhi release se pahle post kiya gaya hai… Mera sinemaghar hai jahan film laga tha … kal shayad nahi rahe … film ka kamjor paksh hai music ….Manoj Tiwari ji ka kaam accha hai lekin Darshak ab unko pasand nahi karte hai… shayad .. Log aa hi nahi raha hai dekhne jab ki hum south ka dub film lagate hain to jyada bhid rahta hai.\nमई 26, 2011 को 10:33 अपराह्न पर\nरउरा बात से एह मामिला में हम पूरा सहमत बानी कि भोजपुरी सिनेमा के ऊ रफ्तार मद्धिम होखे लागल बा. कारण बा जरुरत से बेसी गुणगान. सभे जानेला कि कवनो अहिरिन अपना दही के खट्टा ना कहे बाकिर खाये वाला के त मालूम होखबे करी. अगर ओतने गुणगान होखे जतना जरुरी बा त शायद कुछ बढ़िया काम होखे लागे. कुछ दिन पहिले अँजोरिया पर हम जरुरत बतवले रहीं कि भोजपुरी फिल्म समीक्षकन के बेहद कमी बा. अगर कुछ लोग एह दिसाईं काम करे आ रिलीज भइल फिलिम देखला का बाद ओकरा बारे में सही सही लिख भेजे त ऊ भोजपुरी आ भोजपुरी सिनेमा के सबले बढ़िया सेवा रहीत.\nजहाँ तक बात रहल डब कइल साउथ के फिलिमन के त ओकर असली कारण बा गदराईल देह आ कामुक दृश्य देखे के लालसा. भोजपुरीओ में एही चलते बढ़िया काम नइखे हो पावत. आयटम डाँस का आगा फिलिम के हर पक्ष कमजोर पड़ जा ता आ मुन्नी बदनाम आ शीला के जवानी का बल पर फिलिम कुछ दिन भले चल जाव ओह फिलिम के ईयाद ढेर दिन नइखे चले वाला.\nहमरा त अफसोस तब होला जब राह पेड़ा में कतहीं कवनो अइसन गाना सुने के ना मिले जवना के रुक के सुने के मन करो. गीत से मेलोडी त पता ना कहाँ भुला गइल आ कामुकता फइलावे वाला गाना ढेर दिन ले ना चल पावे.\nहम चाहब कि रउरा जइसन कुछ लोग व्यक्तिगत राग द्वेष छोड़ के सही बात लिखे के शुरु करे. लेकिन देखीले कि अइसन आलोचना अक्सर मनोजे तिवारी के कइल जाला. दोसरा सुपरस्टारन का बारे में केहू ना लिखे बोले. जबकि अइसन नइखे कि बाकी लोग बहुते बढ़िया बा आ मनोज तिवारी बहुते खराब. आजु हिन्दी में कतना नयका अभिनेता आइल बाड़े भोजपुरी में काहे लोग ओही तीन चार जने का भरोसे टिकल बा ? अइसन नइखे कि भोजपुरी भाषी कलाकारन के अकाल पड़ गइल बा. दोसरे भोजपुरी के फिल्म वितरकन के फाँस छोड़ावे के जोगाड़ जबले ना बनी तबले बढ़िया निर्माता निर्देशक बढ़िया फिलिम ले के सामने आवे के हिम्मत ना करीहें.\nसंपादक, अँजोरिया परिवार\nमई 24, 2011 को 1:04 अपराह्न पर\nfilm 18 jagah lagi hain aur 20 ko lagi thi aur 26 ko utar rahi hai.manoj ki ek aur flop\nमई 24, 2011 को 2:24 अपराह्न पर\nप्रिय नन्द कुमार जी,\nरउरा लगातार टिप्पणी लिखत आवत बानी, एह खातिर धन्यवाद. हम कई बेर बता चुकल बानी कि हमरा सिनेमा देखे के मौका ना मिल पावे आ जवन सामग्री छापल जाले तवन फिल्म प्रचारक लोग का सौजन्य से मिलेला. रउरा टिप्पणी का बाद हमरा महबूर होके शुक २० मई के हिन्दुस्तान दैनिक देखे के पड़ल जवना में एह फिल्म के १९ गो थियेटर में नाम दे के लगावे के विज्ञापन बा. साथ में कुछ छोटका शहर के थियेटरन के नाम नइखे दिहल गइल आ अन्य लिख के छोड़ दिहल गइल बा.\nओह दिन के अखबार देख के इहे लागत बा कि भोजपुरी सिनेमा के हालत ठीक नइखे. काहे कि एकही फिल्म रिलीज के खबर बा. बाकी दू गो फिल्म के रिलीज होखे के बात बतावल गइल बा, एगो अगिला हफ्ता आ दोसरका जल्दिये.\nसोचत बानी कि नियमित रुप से अखबार के देखल करीं त शायद कुछ गलतियन पर नजर पड़ जाव. हमार बहुत खुशी होखी रउरा से बात कर के. अगर रउरा आपन फोन नंबर मेल कर देतीं त.


बतकुच्चन – ८ – Anjoria\nबतकुच्चन – ८\nApr 24, 2011 बतकुच्चन\nपिछला हफ्ता के तिकवत तिवई का बाद आजु सोचत बानी कि अकसर आ अकसरुआ के बाति कर लीं. अब अकसरुआ त उहे नू कहाई जे अकसर होखे. बाकिर अकसर त ओकरो के कहल जाला जवन आये दिन होत रहे, बार बार होत रहे. एगो दोसर अकसर ऊ होला से अपना अपना घर के अकेला होखे आ एही अकसर से अकसरुआ बनल. अकसरुआ घर परिवार के अकेले आदमी के कहल जाला. ई घर अगर बड़ होके देश हो जाव त ओकरो अकसरुआ होलें जे आपन राह अलग बनावेले आ ओहपर अकसरुआ बन के चलेले. अलग बाति बा कि अकसर त ना बाकिर कई बेर ओह अकसरुआ का पीछे पूरा समाज चल देला आ तब ऊ अकसरुआ आदमी अगुआ बनि जाला.\nअगुआ माने जे आगा आगा चले. अकसरआ से अगुआ बने के एह सफर में समाज में बदलाव आवे लागेला. कुछ लोग ओह अगुआ के अकसरुआ बनावे का कोशिशो में लाग जाला. शायद एही से कुछ लोग अगुआ बनल ना चाहे. लेकिन अगुआ के इन्तजार सभे करेला कि अगुआ ओकरो दुआर पर आवे आ उनुका पूत खातिर कवनो बढ़िया रिश्ता बना जाव. हमनी का समाज में अगुआ ओहू आदमी के कहल जाला जे शादी बियाह के रिश्ता तय करावेला. ओकरा कई बेर कनियवो के भाई आ दुलहवो के भाई बने पड़ेला. एह दुधारी तलवार पर चले वाला अगुआ से कुछ लोग नाराजो हो जाले अगर ऊ ओह लोग का हित पर वार करत होखे. लेकिन अकसरुआ से अगुआ बनल आदमी एह सब से बेपरवाह रहेला. काहे कि ऊ जानेला कि एगो अन्ना के विरोधी हजारे होलन. अबही जवन चुनाव परिणाम आवे वाला बा उहो बताई कि अपना राज्य के अकसरुआ ममता के आ देश के अकसरुआ अन्ना के बारे में लोग के का विचार बनल. सभे तिकवत बा कि का रिजल्ट आई.\n2 thought on “बतकुच्चन – ८”\nजब बतकुच्चन हो रहल बा..त अब हमरो रोकात नइखे…काँहे कि इ त परंपरा ह…बतकुच्चन कइल….बिना बात के बात अउर बात पर बात, त बात के अब हम आगे ना बढ़ाइबि..पर आपन बात रउआँ सब के जरूर सुनाइबि…पर अब हम शब्दन पर आ जाइबि…वइसे आजु ले हमहुँ बहुत कोसिस कइनी शब्दन के जाने के पर मैं बपुरा बूड़न डरा रहा किनारे बैठि…ए वजह से गहराई में ना उतरि पवनि….खैर आईं हमहुँ आदमी हईं..अउर रउओं आदमी हईं…त तनि हम आदमी पर बतकुच्चन क लीं…\nकवनो आदमी ही आदमी के उत्पत्ति अरबी के शब्द आदम से बतवले बा अउर आदमी, आदमी के परयोग बाबा आदम की जबाना से करत आ रहल बा।\nउहे आदमी (व्यक्ति, मानव) कबो आदमी (मर्द, पुरुष, नर) अउर अउरत में फरक बतावेला अउर उहे आदमी बिआहे की बाद अपनी मेहरारू के आदमी (पति, मर्द, शौहर, खसम, नाथ, कांत) बन जाला। उहे आदमी कबो सेठ, अधिकारी बनिके आदमियन (कर्मचारी, कामगार) से काम करावेला अउर उहे आदमी कबो मालिक बनिके अपनी आदमी (नौकर, दास) से जूठ भी मँजवावेला। उहे आदमी खुद ही आदमी (सभ्य, सुशील) नाहीं बनल चाहेला अउर ना दूसरे आदमी के आदमी (सभ्य, सुशील) बने देवल चाहेला अउर अपनी आदमियत (आदमीयत भी) के भूल के आदमखोर भी बन जाला।\nआदमी, आदमी से अत्यधिक इर्सा राखेला एकर सबसे बड़ उदाहरन इहे बा कि आदमी कवनो उपसर्ग चाहें प्रत्यय (हीन, पूर्ण, सु, कु इत्यादि) के आदमी के पास भटके ना देला, जवने की कारण आज भी शब्दकोश में आदमी के बाद खाली आदमियत ही लउकेला, आदमी से कवनो अउरी शबद ना बनेला..वइसे बड़-छोट लगाके बड़आदमी अउर छोटआदमी भी बना लेहल गइल बा अउर जबाना उल्टा हो गइल बा…जे छोट काम करे उहे बड़आदमी कहाता अउर पूजाता..इ सब सब्दन के ना भाई..भगवान के भी ना…इ त आदमी के माया ह…….\nहम त इहे कहबि कि भगवान आदमी के आदमियत खातिर बनवले बाने, ए बात के समझीं अउर ऊँच-नीच, घृणा आदि के तेयागि के आपस में प्रेम-भाव से रहीं..बस एही में (आदमी के भलाई बा)।\nधन्यवाद प्रभाकर जी,\nआदमी पर राउर बतकुच्चन बहुते नीक लागल.


रम गइलन रमण नैय्यर – Anjoria\nभोजपुरी इंडस्ट्री के उद्धारक होखे के दंभ ते ढेरे लोग पलले बा, लेकिन असल में देखल जाव त पूरा इंडस्ट्री ओह लोग का सहारे बढ़त बिया जे गुमनाम रहत एकरा के पटवत बा. एही में से एक जने हउवें निर्माता रमण नैय्यर, जे ख़ामोशी से एह इंडस्ट्री के आगे बढ़ावे में लागल बाड़े.\nपंजाबी परिवार से ताल्लुक राखे वाला रमण नय्यर के भोजपुरी भाषा के कशिश एह इंडस्ट्री में खींच ले आइल आ आवते ऊ एक के बाद एक कई फिलिमन के निर्माण के ऐलान कर के सभके हैरत में डाल दिहले. उनुकर दू गो फिलिम ‘धमाल कईला राजा’ आ ‘काली’ निर्माण के आखिरी दौर में बा. ऊ दू गो अउरी फिलिम बनावे के ऐलान कर दिहले बाड़े. जलाराम प्रोडक्शन के बैनर तले बने वाली ‘राजपूत पवन सिंह’ आ भक्ति एंटरटेनमेंट के बैनर तले बनत एगो अनाम फिल्म उनुकर अगिला पेशकश ह.\nबकौल रमण नैय्यर भोजपुरी फिलिमन के लेके लोग का मन में कारोबारी अनेसा बनल बा ऊ एही डर के भगावे खातिर एगो नया दरवाजा खोलल चाहत बाड़े. रमण नैय्यर साहब के कोशिश त वाकई काबिले-तारीफ़ बा लेकिन एहमे जोखिमो बा. बाकिर नैय्यर के कहना बा कि रिस्क त हर कारोबार में बा. बिना रिस्क उठवले रउरा कुछ अलगा करियो ना सकीं.\nबहरहाल भोजपुरी इंडस्ट्री एह बात पर त रश्क करिये सकेले कि ओकरा रमण नैय्यर जइसन दिलेर निर्माता मिलल बा जे राह से भटकत एह इंडस्ट्री के लीक पर ले आवे खातिर जोखिम उठावे के तइयार बा.


कहे के मतलब ई कि वोट भले 17 फीसदी होखे, ई लोग कब का करी पता ना चले ला. पिछला बेरि त लागते रहे कि उ लोग भाजपा के खिलाफ अउर लालू-नीतीश के गठजोड़ के संगे बा. एहि बेरि बिलकुले चुप बा लोग.\nLast Updated: October 26, 2020, 5:30 PM IST\nबिहार में विधानसभा के चुनाव होत बा. विधानसभा मतलब एमएलए लोगन के मामला. कहल जाता कि एह राज्य में मुसलमान लोगन के वोट सइ में 17, मतलब 17 फीसदी बा. ई वोट बहुते होला. एसे कमे दलित अउर महादलित लोग मानल जाला. चलीं, अभी त सवाल मौलाना लोगनि के बा. हालि ई बा कि एह लोगन के ख्याल कुल्हि पार्टी करेले. भारतीय जनता पार्टी से भी 2010 में अमौर से सबा जफर एमएलए भईल रहले. बाकिर 2015 में एसे हारि गइले कि नीतीश कुमार अउर लालू के गठबंधन के आगे मौलाना लोग जफर के भी वोट ना दिहले. जफर एहि बेरी फेरू से लड़त बाड़े, बाकिर भाजपा के ना-नीतीश के जेडीयू के टिकट पर खड़ा बाड़े. कहे के मतलब ई कि वोट भले 17 फीसदी होखे, ई लोग कब का करी पता ना चले ला. पिछला बेरि त लागते रहे कि उ लोग भाजपा के खिलाफ अउर लालू-नीतीश के गठजोड़ के संगे बा. एहि बेरि बिलकुले चुप बा लोग.\nसवाल ई बा कि मौलाना लोगनि के वोट के बात काहे होत बा. सचाई त ई बा कि अब एह लोगनि के बिना भी कवनो पार्टी सरकार में आ सकेले, शर्त ई बा कि इनकरा लोगनि के छोड़ि के गोलबंदी हो जाउ. इ होत लउकत नइखे. कारन साफ साफ बा कि वोट के घालमेल बहुते होई. एहि बेरी एगो बड़ बदलाव ई भइल बा कि नीतिश-लालू के जोड़ी पहिलहि बिछुड़ि गईल बा, मैदान में चिराग पासवान के अलावा असदउद्दीन ओवैसी भी मोरचा बना के आ गईल बाड़े. एहि तस्वीर में मुसलमान लोगनि के वोट समझे खातिर सीमांचल के क्षेत्र में चले के पड़ी.\nसीमांचल में 23 गो एमएलए अउर चार गो एमपी के सीट बा. बाकिर देखीं ना कि 23 गो सीट पर दसे गो मुसलमान एमएलए चुनाईल रहले. ओह घरी त राष्ट्रीय जनता दल, जेडीयू अउर कांग्रेस में गठबंधन रहे. इहे हालि 2019 के लोकसभा चुनाव में भईल. तब खाली किशनगंज से एगो मुस्लिम एमपी बनि पवले. 2015 के एमएलए चुनाव में ओवैसी के एकहू सीट ना मिल पावल. उनकर पार्टी 2019 में किशनगंज से एमपी के भी चुनाव लड़ल रहलि, बाकिर दालि ना गलल. जवन बात होखे, सीमांचल के एह क्षेत्रन में भी चुप्पी बा.\nअइसे त मुसलमान लोग पहिले खुलि के एके ओरि वोट देत रहले. इ लोग लंबा समय तक कांग्रेस के साथ रहे. फेरू भागलपुर में दंगा के बाद लालू परसाद के संगे हो गईले. उनकरा बाद नीतीशो के संगे रहल लोग. इ सफाई एहि बेरी नइखे. लालू परसाद के साथी शिवानंद तिवारी त कहत बाड़े कि मुसलमान हमेशा भाजपा के खिलाफे रहिहें. नीतीश कुमार भाजपा के संगे बाड़े, एसे ई वोट उनकरो पार्टी के ना मिली. तिवारी जी त चाहते बाड़े कि इ लोग उनकरा पार्टी के संगे रहो, बाकिर ई लोग बा कि बोलत नइखे. ओवैसी के हैदराबाद शहर से लवटि के बहुत लोग सीमांचल में बिरयानी के रोजगार करे ला. पहिले इहां चिकन भात अउर मटन भात के काम खूब होत रहे. अब भात में बहुते कम मीट मिलाइ के बिरयानी बनि जाला, लोग पसंदो खूब करत बाड़े.\nत का हैदराबादी बिरयानी ओवैसी से लगाव जोड़ी. इहो ना कहल जा सके. वोटर बड़ा चाल्हाक बाड़े. एगो बात धियान में राखे के चाहीं कि लोग चुप्प भले होखे, वोट खूब देला. सीमांचल में पिछला बेरि 64.8 फीसदी वोट परल रहे, जबकि पूरा बिहार में खाली 58.6 फीसदी वोट डाले वाला लोग रहे. खराब बाति ई बा कि सीमांचल से एमजे अकबर, शाहनवाज़ हुसैन, तारिक़ अनवर, तसलीमुद्दीन अउर पप्पू यादव नियर लोग भी एहिजा के गरीबी दूर ना कई पावल. सीमांचले के ना, पूरा बिहार के मुसलमान लोगनि के ई मलाल बा कि कबो अब्दुल गफूर अइसन मुख्यमंत्री जहां रहल होखे, ओहि बिहार में मुसलमान लोग बाड़ा बदहाल बा. (यह लेख लेखक के न‍िजी विचार हैं)


प्रीति खातिर हैदर आ विशाल में "लड़ाई" हो गंइल – Anjoria\nप्रीति खातिर हैदर आ विशाल में "लड़ाई" हो गंइल\nअक्टूबर 26, 2013\nभोजपुरी बिहार के भाषा ह बाकिर इक्के दुक्का अभिनेत्री बिहार के हई. ओही बिहारी अभिनेत्रियन में से एगो हई प्रीती सिंघानिया.\nप्रीती हाल ही में बिहार के जहानाबाद गइल रही जहाँ उनकर सामना दु गो जिगरी दोस्त हैदर काज़मी आ विशाल तिवारी से भइल. प्रीति दुनु के अपना जाल मे अइसन फँसली कि दुनु जिगरी दोस्त एक दोसरा के जानी दुश्मन बन गइले.\nअब ई मत समुझीं कि प्रीति सचहू अइसन कुछ कर दिहली. असल में सगरी मामिला फिल्मी ह. बात होखत बा प्रीति सिंघानिया के अगिला फिलिम “लड़ाई” के जेहमें ऊ हैदर आ विशाल का साथ ही अंजना सिंह आ नूरी शेख संगे स्क्रीन शेयर कइले बाड़ी. बाकी खास कलाकारन में देव, सी.पी. भट्ट, डैनी शेहरावत, बालेश्वर सिंह, सोनू झा आ माया यादव के नाम बा.\nनिर्देशक हउवें आनंद गहतराज आ निर्माता के के तिवारी. संगीत दिहले बाड़न अमन के. श्लोक अउर राकेश शर्मा.\nप्रीति कहत बाड़ी कि ऊ हमेशा अपना किरदार पर धेयान देली. लड़ाई में आपन किरदार उनका अस नीक लागल बा कि निर्माता निर्देशक के आभार जतावत बाड़ी.\nप्रोति जल्दिए कुछ हिंदीओ फिलिमन में नजर आवे वाली बाड़ी.\nजॉन अब्राहम संगे शुभी के ठुमका\n‘नरकटियागंज’ के सगरी गाना रिकार्ड


भारत विश्वकप क्रिकेट जीत लिहलसि – टटका खबर\nभारत विश्वकप क्रिकेट जीत लिहलसि\nआजु मुंबई के वानखेडे स्टेडियम में भइल विश्वकप क्रिकेट के फाइनल में भारत श्रीलंका के छह विकेट से हरा दिहलसि. खराब शुरुआत का बावजूद भारत के मिलल एह जीत से पूरा देश गदगद हो गइल बा आ पटाखा के आवाज में कुछ सुनाई नइखे देत. आजु के शुरुआत में वीरेन्द्र सहवाग आ तेन्दुलकर बहुते जल्दी आउट हो गइल रहे आ तब भारत दू विकेट गवाँ के ३१ रन बना पवले रहुवे. श्रीलंका अपना पारी में छह विकेट का नुकसान पर २७४ रन बनवले रहुवे. आ जीत खातिर भारत के २७५ रन बनावे के रहे. सहवाग आ तेंदुलकर के आउट होखला का बाद गौतम गंभीर पूरा गंभीरता से खेलले आ ९७ रन बना के बोल्ड भइले. ओकरा बाद धोनी मैदान सम्हार लिहलन आ उत्तेजना का क्षण में पूरा धीरज का साथ श्रीलंका के पराजित करे के लक्ष्य पूरा कइलन.


भोजपुरिया नवही – टटका खबर\nभोजपुरी में लिखे वाला नवहियन के बढ़ावा\nभोजपुरी के संविधान के अठवीं अनुसूची में शामिल करावे ला लोग गाजा बाजा ले के लागल रहेला. ओह लोग के सफलता ला शुभकामना करत अँजोरिया अपना तरीका से भोजपुरी के सेवा करे में लागल बिया. भोजपुरी के इस्तेमाल बढ़ावे खातिर एह काम में नवहियन के जोड़ल जरुरी बा. इहे सोच के अँजोरिया परिवार के समाचार साइट टटका खबर हर महीना कुल मिला के दस हजार एक सौ रुपिया के पुरस्कार देबे के फैसला कइले बावे. शर्त बस इहे बा कि –\n1. लिखनिहार भोजपुरी इलाका के कवनो कॉलेज में पढ़त होखे.\n2. प्रतियोगिता में शामिल रहे ला महीना में कम से कम दस गो खबर भोजपुरी में लिख के पठावे के होई. खबर कवनो अखबार में ओह बेरा ले छपल मत होखो आ ओह खबर का बारे में भेजेवाला का लगे निजी जानकारी होखे के चाहीं. खबर से जुड़ल फोटो वाला खबरन के पुरस्कृत करे में प्राथमिकता दीहल जाई.\n3. कम से कम दस गो खबर भेजला का बादे प्रतियोगिता में शामिल कइल जाई.\n4. प्रतिभागी बने ला अपना स्मार्ट फोन से 9935323490 प व्हाट्सअप करीं.\n5. 20 अप्रेल से रोज एगो पुरस्कार सौ रुपिया के होखी जवन ओह दिन के सबले खास खबर प दीहल जाई. एकर फैसला संपादक के रही आ संपादक के फैसला के चुनौती ना दीहल जा सकी.\n6. हर हप्ता उजागर भइल खबरन में सबले अधिका खबर भेजे वाला के पाँच सौ रुपिया दीहल जाई.\n7. 20 तारीख से अगिला महीना के 19 तारीख का बीच जेकर सबले अधिका खबर उजागर भइल रही उनुका के पाँच हजार रुपिया के इनाम दीहल जाई.\n8. पुरस्कारन के गिनिती आगे चल के बढ़ावल भा घटावल जा सकेला भा पुरस्कार योजना बिना कवनो जानकारी दिहले बंद कइल जा सकेला.\n9. प्रतियोगिता ला कवनो शुल्क नइखे आ एह प्रतियोगिला के कबो बन्द कइल जा सकेला.\nएह बीच बढ़िया काम करे वाला नवहियन के कॉपी लिखे का पद प संविदा प बहाल कइल जा सकेला. टटका खबर ला विज्ञापन जुटावे वाला के 30 फीसदी कमीशनो दीहल जाई. ई विज्ञापन पेड न्यूज का रुप में रही आ कवनो राजनीतिक खबर एह में उजागर ना कइल जाई.\nनाम कक्षा रॉल नम्बर महाविद्यालय शहर जिला\n#cartoon #lgbt #pawantoon pic.twitter.com/DH9CwO467R\n— pawan toon (@pawantoon)\n#cartoon #bihar #TEEZ #pawantoon pic.twitter.com/WpRLBdLHdb\n— pawan toon (@pawantoon) September\n#cartoon #patrkar #press #pawantoon pic.twitter.com/LvzPxPgDAR\n— pawan toon (@pawantoon) September 27, 2018\nhref=”https://twitter.com/pawantoon/status/1037995660664950785?ref_src=twsrc%5Etfw”>September 7, 2018


बाबा हजारे आ हजार गो बात – Anjoria\nअगस्त 25, 2011 अन्ना हजारे, भोजपुरी, लस्टम पस्टम\nजबसे बाबा अण्णा हजारे अनशन के जिद पर खड़ा हो गइले आ देस के लाखन लोग मोमबत्ती ले के एने ओने जमा होखे लागल तबसे दू गो चीज के दिन बहुर गइल. एगो गाँधी टोपी के आ दोसरे मोमबत्ती के. एकरा साथ भ्रष्टाचार आ बेईमानी पर लमहर लमहर भाषण होखे लागल. बाबा लस्टमानंद लमहर साँस खींच के कहले, हो रामचेला ई कुटिल कपटी जुम में अबहियों कतना लोग भेंटाता ई कहे वाला कि, हम आजु ले कवनो भ्रष्टाचार नइखी कइले. नाजायज पइसा के हाथ से छुअल का, हम त ओकरा इयोर तकबो ना करीले. हम एकदम पांकी में कमल नाहिन बानी. लेकिन जब उहे अदमिया के बारे में दोसर लोग लागे ला बखाने कि भाई, कौ दिन से उनुका के जानऽतारऽ. नंबर एक के बेईमान ह, पक्का कामचोर. आफिस में फाईल ओकरा लगे गइला के देर बा कि ओह में अइसन अइसन रोड़ा अँटका दी कि बस. कवनो काम ना होई. ऊ त करबे ना करी दोसरो के करे लायक ना छोड़ी. उहे खिसा ह कि “ना खाएब ना खाए देब, खयके बिगाड़ देब”. मोका नइखे कि चोरइहें त भ्रष्टाचार कहां से करीहें.\nकुछ लोग में ई आदत होला कि अपना के एकदम पकहर कही आ दोसरा के बड़का चोत. कुछ लोग त असहुओं होला कि हर बात में किरिया खाला. किरियो अइसन जोरदार ढंग से कि कुछ कहल ना जा सके. कबहुं ताबीज निकाल के भगवान जी के छू के. आ जब खनाद होला त ऊ अइसन झूठा निकलेला कि मत पूछऽ. ऊ लोग दोसरा के महाबोका बुझेला. जान जा रामचेला कि हमार एक जाना परिचित बाड़े, सुरेश जी. एगो बड़हन कंपनी में काम करेले, बड़ा पइसा कमइले. जब भैंटइहे तब आपन बात एहिजे से शुरू करीहें कि हम आजु ले झूठ नइखीं बोलले. अरे भाई, कबहुँओ त बोलले होखबऽ. ना एकदम ना, आखिर बेर कब बोलले बानी हमरा इयाद नइखे. केहू केहू त कहियो देला कि ई इनकर अइसन झूठ ह जेकरा से बात शुरू करेले. फेर आगे बोलत जाले. अब त अतना पाक गइल बाड़े कि सुधरे के कवनो चांस नइखे. हमरा कहे के अर्थ ह कि आजुओ लोग बा जे थोथा आदर्श चिनगम अइसन चबात रहेला. मौका कुमोका ना देखे, बस शुरू हो जाला. कहे लागेला कि आदमी पइसा का पीछे पागल हो गइल बा. आखिर अतना पइसा के ऊ का करी. मुअला का बाद सब छूटि जाई. अइसन लोग पाकिट में ईमानदारी के साबुन ले के चलेला. जब मोका मिलल त सामने वाला के धो के एकदम चकाचक क देला लोग. बुझाला कि ईमानदारी के धर्मगुरू ह लोग. सामने वाला के कही, खूब खा तारऽ, तनी सम्हार के खा. धरइलऽ त ऊ का कहाला, नाक कटि जाई.\nकई लोग त मजबूरी में ईमानदार होला. खाये के मोका नइखे त काई कइसे. कुछ लोग डेरापूत होला. एकदम दस पाँच रुपिया में संतोष कर लेला. कुछ लोग के पेट बड़हन होला, ऊ कहेला कि अब के पचीस पचास खातिर ईमान छोड़े जाउ. लेकिन जब लाख दू लाख के बात होला त देखऽ कइसे लार चूअऽता. कुछ लोग डर का मारे भ्रष्टई ना करे ला.\nई दुनिया में भ्रष्टाचार के परिभाषा बदल गइल बा. केहू के काम करवला के बदले जे लिहल जाला ओकरा के कमीशन, चाहे मिठाई, चाहे भेंट सौगात वगैरह कहल जाला. ई भ्रष्टई के श्रेणी में ना आवे. रामचेला जेकरे किओर झाँकऽ उहे भ्रष्ट निकली. ई दुनिया में केहू ईमानदार नइखे. बस ओकर रूप बदल गइल बा.\nहो रामचेला ! ई जग ह भ्रष्टाचारी !


why Bhojpuri missing on OTT platform like Netflix amazon prime hotstar Bhojpuri Special: नेटफ्लिक्स, प्राइम जइसन OTT प्लेटफार्म पर भोजपुरी काहें गायब बा?\nBhojpuri Special: नेटफ्लिक्स, प्राइम जइसन OTT प्लेटफार्म पर भोजपुरी काहें गायब बा?\nआखिर काहें ओटीटी प्लेटफार्म पर भोजपुरी के नामो-निशान नइखे?\nअंग्रेजी के बाद हिन्दी, तमिल, तेलुगु भाषा के फिलिम, वेब सीरीज सभ OTT पर दिखाई देत बा, लेकिन भोजपुरी के नामो-निशान एह प्लेटफार्म पर काहें गायब बा. ई एगो बहुत बड़ा सवाल बा... पढ़ीं.\nLast Updated: January 18, 2021, 11:56 AM IST\nजब कोरोना के चलते सगरो दुनिया लॉकडाउन में रहल ह त लोग मनोरंजन के कई गो साधन उपराजल. लोग अपना परिवार के बीच ढेर समय बितावल ह, इंडोर गेम खेलल ह, खल-खल के पकवान बना के खाइल ह, घर के हर एक कोना से परिचित भइल ह, पुरान दोस्त-इयार के इयाद कइल ह, योग-ध्यान कइल ह. एकरा अलावा मनोरंजन के एगो साधन जवन शुरुए से मानव जाति के प्रिय रहल बा, एह क्वॉरन्टाइन काल में ओकर उपयोगिता भी बड़ा महसूस भइल ह.\nआदिकाल में लोग नृत्य, भाव भंगिमा के साथ नाटक-नौटंकी करे, गीत गावे...सभ्यता विकसित भइल, त स्टेज बने लागल, प्रोसेनियम थिएटर के दौर आइल, रंगीन पर्दा, सजल धजल चरित्र, चकमक लाइट के युग आइल. जब विज्ञान अउर तरक्की कइलस त कहानी चित्र में ढलके सिनेमा बन गइल आ लोग पर्दा पर फिलिम देखे लागल, तनिका अउर विकास भइल त घरे घरे टीवी आ गइल आ मनोरंजन अब घरहीं में होखे लागल. टेक्नॉलजी हमेशा अपना के माँजत रहेले, रूप बदलत रहेले. टीवी आउर छोट भइल आ मोबाईल में समा गइल. अब मनोरंजन हाथ में आ गइल बा, सभ के पाकिट में आ गइल बा आ एह लॉकडाउन में लोग मोबाईले पर सबसे ज्यादा फिल्म, सीरियल, सीरीज, कॉमेडी वीडियो देखल बा.\nजइसे चारों ओर निराशा, बेमारी आ मौत रहल ह, ओइसे अगर मनोरंजन के साधन ना रहित त इंसान पगला जाइत. दूरदर्शन के बड़ा धन्यवाद देबे के चाहीं कि रामायण अउरी महाभारत के पुनः प्रसारण कर के सभके अंदर दुबारा आशा आ जिजीविषा पैदा कर देलस. सिनेमा हॉल बंद रहल ह, त अइसन समय ओकर विकल्प के रूप में ओटीटी प्लेटफॉर्म आइल ह. ओटीटी के मतलब ही होला, ओवर द टॉप माने ओवर द इंटरनेट. यानि वेब के ऊपर अइसन सेवा जवन ऑन डिमांड कंटेन्ट देबे. एकरा के आसान भाषा में कहल जाव त, रउआ फिल्म देखे जाईं त उहे फिल्म देख सकब जवन सिनेमा हॉल में लागल होई. टीवी पर कवनो सीरियल भा फिल्म देखब त उहे देखब जवन चैनल चला रहल होई. जबकि ओटीटी एकर एकदम उलट बा. रउआ ओटीटी प्लेटफॉर्म पर अपना मन से जवन देखे के चाहीं देख सकेलीं, उहो अपना सुविधा के हिसाब से, कहीं भी, कभी भी. रउआ व्यक्तिगत चॉइस के हिसाब से कंटेन्ट मिलेला। जेंगा मन करे ओंगा देखीं, अकेले, दुकेले भा भीड़ के साथे. ना रउआ कवनो चैनल के टाइम टेबल फॉलो करे के बा, ना सिनेमा हाल के शो टाइम के वेट करे के बा.\nओटीटी के शुरुआती दौर में विमियो, यूट्यूब, नेटफलिक्स आइल. बाद में जब इंटरनेट के उपभोक्ता बढलें त अउर भी कई गो नया स्ट्रीमिंग वेबसाईट अस्तित्व में आइल बाकिर भारत में ऑनलाइन स्ट्रीमिंग आ ओह पर भारतीय भाषा के कंटेन्ट धड़ल्ले से पड़ल तब चालू भइल ह जब भारत में सस्ता डेटा के कारण इंटरनेट क्रांति आइल ह आ एकरा पीछे औरी केहू के ना रिलायंस जिओ के हाथ बा. जब 2016 में रिलायंस सभकरा खातिर फोरजी इंटरनेट डाटा निःशुल्क कइलस, त ओकरा बाद ऑनलाइन स्ट्रीमिंग साइट आ एंटरटैनमेंट सामग्री के बाढ़ आ गइल.\nविदेशी कंपनी कुल के देख के देसी कंपनी भी डिजिटल में भविष्य तलाशे लागल आ मनोरंजन जगत के अधिकांश चैनल आपन डिजिटल प्लेटफॉर्म लॉन्च कइलस आ साथ में लॉन्च भइल वेब-सीरीज बनावे के कान्सेप्ट. हालांकि निश्चित एपिसोड वाला सीरियल बनावे के सिलसिला बहुत पुरान बा. दूरदर्शन के शुरुआती दिन से ही निर्धारित एपिसोड के सीरीज बनत रहे लेकिन बाद में हम लोग, खिचड़ी, शक्तिमान, चंद्रकांता जइसन सीरियल के अपार सफलता के बाद कई कई साल चले वाला सीरियल बने लागल.\nभारत पूरा विश्व भर में मनोरंजन के सबसे बड़ बाजार ह, इहाँ फिल्म, सीरियल, नाटक के बहुत क्रेज बा, जेकरा के भुनावे में सभ भाषा के इंडस्ट्री लागल बा, देश विदेश के ओटीटी कंपनी लागल बाड़ी सन. सभे लागल बा आ बढ़िया कंटेन्ट बन रहल बा, बोल्ड सीन वाला मसाला भी परोसाता लेकिन भोजपुरी के अइसन दुर्भाग्य बा कि ऊ अपना नयका युग के सिनेमा लेखां ओटीटी प्लेटफॉर्म पर भी पिछड़ गइल बा.\nअगर रउआ सस्ता डेटा के क्रांति अइला के बाद वाला चार साल में देखीं त संउसे चँवर में एगो ढेला लेखां निरहुआ आ आम्रपाली दुबे अभिनीत एगो सीरीज ‘हीरो वर्दी वाला’ लउकता. हालांकि उहो सीरीज आल्ट बालाजी के ओटीटी प्लेटफॉर्म पर आइल जवन मूलतः हिन्दी कंटेन्ट अपलोड करेला आ ओकर दर्शक हिन्दी पट्टी वाला ढेर बाड़ें. ऊ सीरीज फ्लॉप रहल आ भोजपुरी फिल्मन वाला ढर्रा पर बनल रहे. एही से केहू के खास प्रभावित ना कर पवलस.\nहालांकि यूट्यूब आ कुछ एक सॉफ्ट पॉर्न परोसे वाला ओटीटी प्लेटफॉर्म पर कुछ भोजपुरी सीरीज बाड़ी सन लेकिन ओकनी के नाम ले लिखल पाप जइसन बुझाता, त ओकरा बारे में का लिखल जाव...जाए दीं, छोड़ीं. होईचोई एगो बंगाली भाषा के ओटीटी प्लेटफ़ॉर्म ह, जे पर अच्छा बुरा हर तरह के बंगाली फिल्म सीरीज रिलीज होला. ओकर एगो अइसने कामुकता परोसे वाला सीरीज के भोजपुरी में डब कर के ‘भौजी के दीवाने’ नाम से एमएक्स प्लेयर पर अपलोड कइल गइल बा. एकर जिक्र एह से भइल ह काहे कि ओह प्लेटफॉर्म पर एक से एक विचारोत्तेजक सीरीज आ बंगाली फिल्म बाड़ी सन लेकिन भोजपुरी में ई कचड़े काहे डब भइल ह. एकरा माने कंटेन्ट बनावे वाला निर्माता, चैनल, ओटीटी, प्रायोजक, कलाकार सभे पहिलहीं से सोच के बइठल बा कि भोजपुरी भाषी त खाली कामुके सीन देखेला, ऊ खाली ठरके मिटावे के मनोरंजन बुझेला.\nसिनेमाहॉल वाला सिनेमा के हाल त ई बा कि मेहरारू आ लइका-फइका देखल छोड़िये देलन सन. पढ़ल-लिखल आ संभ्रांत लोग भी नाहिये जाला. कम से कम ओटीटी पर सबका पसंद के अउर स्वाभिमान आ सम्मान के सिनेमा बने काहे कि एह प्लेटफोर्म पर लइका, बूढ़, जवान, मरद-मेहरारू सभकर पहुँच बा. पहिलहीं अइसन मत घिनवा द लोग कि इहो प्लेटफार्मवा नशा जाव. बाकी जे बा, से बड़ले बा...अब ई मत कहिहs लोग कि सिनेमा व्यवसाय खातिर ह, समाज सुधारे खातिर ना. त व्यवसाय में कहाँ लिखल बा कि कामुके फिल्म बनावs?!\n(लेखक मनोज भावुक भोजपुरी सिनेमा के जानकार हईं. )\nBhojpuri in Amazon prime\nBhojpuri missing on OTT\nBhojpuri on OTT\nBhojpuri web series on Netflix\nUpcoming web series on OTT


बतिया पंचे के रही खूंटवा रहिये पे रही – Anjoria\nSep 23, 2010 अदालत के फैसला, अयोध्या विवाद, रामजन्म भूमि\nरामजन्मभूमि पर बनावल बाबरी मस्जिद के लेके जतना विवाद जतना दिन से चल रहल बा तवना के समाधान २४ सितम्बर के इलाहाबाद हाई कोर्ट के फैसला से हो जाई. अगर केहू ई सोचत होखे त ओकरा से सोझबउक खोजल मुश्किल होखी.\nअदालत के फैसला जतना समाधान निकाली ओकरा से बेसी सवाल पैदा कर जाई काहे कि एह मामिला में दुनु पक्ष एके राय के बा कि बतिया पंचे के रही खूंटवा रहिये पे रही. केहू एह में सही बाति माने के तइयार नइखे. सवाल आस्था के बना दिहल गइल बा जवना में कानून के कवनो बिसात ना बिछावल जा सके. कानून बस अतने फैसला दे सकेला कि ओह जमीन के मौजूदा मलिकान केकरा लगे बा. ना एह से कम ना एह से बेसी. बाकिर अतनो बतावल अतना आसान नइखे. हम ई सगरी बाति आजु एह से लिख रहल बानी कि हमरा बात के अदालत के निर्णय पर टिप्पणी मत समुझल जाव आ दोसरे आजु के कहल कवनो बात से अदालत के काम काज में दखलन्दाजीओ ना कहल जा सके, काहे कि फैसला लिखल जा चुकल बा, बस ओकरा के सुनावल बाकी बा.\nपूरा दुनिया में एकहू हिन्दू देश नइखे. एगो रहुवे नेपाल तवनो के सेकूलर देश बना दिहल गइल बा. बाकिर दुनिया में सैकड़ौ ईसाई भा मुस्लिम देश बाड़ी सँ. जानत बानी काहे ? एहसे कि हिन्दू अपना सुभावे से सेकूलर होले. उनका मानस में, उनका संस्कार में सर्वधर्म समभाव रचल बसल बा. हिन्दुस्तान में जे भी आइल ओकरा के पूरा आजादी रहल अपना मजहब अपना रिलीजन के माने के काहे कि हिन्दुस्तान कवनो रिलीजन में विश्वास ना करे ओकर विश्वास धर्म में बा जवन कि हमेशा शाश्वत होला. जवन कवनो संप्रदाय, भा खास पूजा पद्धति से जुड़ल नइखे. हिन्दू कहाये खातिर ना त जन्म के दरकार बा, ना कवनो कर्मकाण्ड के. अगर रउरा अपना के हिन्दू कहत बानी त उहे पर्याप्त बा. हिन्दू कवनो मजहब, संप्रदाय, भा रिलीजन ना ह, बलुक एगो जीवन पद्धति ह.\nअब एह पृष्ठभूमि में आईं रामजन्म भूमि के बात कइल जाव. का ई सही बात नइखे कि हिन्दूस्तान के बहुसंख्यक समुदाय ओह जमीन पर रामजन्मभूमि के अस्तित्व मानेला ? का ई सही बात नइखे कि मन्दिर मस्जिद गिरजाघर कतनो आ कतही हो सकेला बाकिर जेरुसलम, मक्का, अयोध्या हर जगह ना हो सके ? का हो जाई अगर ओह विवादित जगहा पर मस्जिद होखे के बनावे के दावा छोड़ दिहल जाव ? हम त इहे मानीले कि अगर मुस्लिम समुदाय एकमत से, भा बहुमत से ओह जगहा पर से आपन सही भा गलत दावा हटा लेसु त देश के साम्प्रदायिक सौहार्द में खुशनुमा बदलाव आ जाई. तब हिन्दू मुसलमान के बीच के एगो बड़हन खाई पाटे में सहूलियत हो जाई. ना त लड़त रही अपना दावा खातिर, बहावत रही खून, कुछुओ नइखे बदले वाला. दुश्मन के खतम करे वाला हर कोशिश नाकाम रहेला जबले दुश्मनी खतम करे के अभिलाषा ना होखे. दुश्मनी खतम कर दीं त दुश्मन त अपने आप खतम हो जइहें.\nका एह देश में अतनो राजनीतिक सूझबूझ नइखे कि एह समस्या के समाधान कानून के दुआरे गइले बिना सलटअवल जा सके ? का हर बलिदान हिन्दूवने से मांगल जाई ? देश के बँटवारा मजहब का आधार पर भइल रहे. मुसलमान अपना खातिर पाकिस्तान माँग लिहले आ बहुतेरे लोग पाकिस्तान चलियो गइल. ओहिजा रहे वाला हिन्दू अपना मर्जी से हिन्दूस्तान ना आवल चाहत रहले त ओह लोग के जबरिया भगावल गइल. जनसंख्या के एह बदलैन का दौरान लाखो लोग के जान चल गइल. लाखो लोग आपन सब कुछ गँवा दिहले.\nगर्व के बात बा कि ओह बँटवारा का बादो हिन्दूस्तान मजहबी मुल्क ना बनल आ सम्प्रदायनिरपेक्षता का अपना सुभाव पर अटल रहल गइल. दुर्भाग्य के बात त ई रहल कि कांग्रेस अपना राजनीतिक फायदा खातिर देश के दीर्घकालीन हित के नुकसान चहुँपा दिहलसि. मुसलमानन के त कवनो फायदा ना दिहलसि सिवाय ओह लोग में एगो डर बइठावे के कि अगर ऊ कांग्रेस का साथे ना रहीहें त देश के बहुसंख्यक हिन्दुवन से उनका खतरा बा. ना त साठ साल का इतिहास में बहुते कुछ बदलल जा सकत रहे. मुसलमान समुदाय आज जवना मजबूरी के, उपेक्षा के जिनिगी जी रहल बा तवन ना जियत रहित आ ओकर देश के मुख्य धारा में विलय हो गइल रहित. अगर राजनीतिक फायदा के बात ना रहित त एह देश के राजनीतिक दल आजु अयोध्या के समाधान बहुते सहजता से निकाल लिहले रहते. बाकिर सगरी “सेकूलर” पार्टी जान बाड़ी स कि जवना दिने हिन्दू मुसलमान का बीचे एकता हो जाई ओहि दिन ओह लोग के अस्तित्व पर खतरा आ जाई.\nकाल्हु आवे वाला अदालती फैसला के अतना बड़ हउव्वा खड़ा कर दिहल गइल बा कि सगरी देश दहशत में समय काट रहल बा. बेर बेर केन्द्र सरकार के अपील एह आग के बुताये नइखे देत बलुक अउरी सुनगा देत बा. सबका मन में कवनो अप्रत्याशित अनहोनी के अनेसा बन गइल बा. जबकि बेसी उमेद एही बात के बा कि काल्हु सब कुछ शान्ति से गुजर जाई. एकाध जगहा छिटपुट घटना हो जाव त अलगा बाति बा. देश के आम जनता अपना समुझदारी के उदाहरण कई बेर दे चुकल बिया अबकियो दे के देखा दीहि.\nएही आसविश्वास का साथे,\nहिन्दू सभ्यता के खत्म करे के साजिश : माओवादी आ जेहादी हाथ मिलवले\nमामिला बड़का हाकिम का लगे बा


डांस संग्राम में आखिरी आठ के टक्कर – Anjoria\nअप्रैल 15, 2010 डांस संग्राम, महुआ टीवी\nभोजपुरी के पहिलका टीवी चैनल महुआ पर चल रहल डांस संग्राम अब अपना मंजिल का तरफ तेजी से बढ़ल जा रहल बा. बहुते उतार चढ़ाव देखला का बाद अब कुल आठ गो नर्तक बाँचल बाड़े एह मुकाबिला में. आ एह शुक के ओहू में से एक जने विदा हो जइहें एह मंच से.\nअब जे लोग बाँचल बा ऊ लोग ह संभावना के जोशीले टीम में गोरखपुर के अविनाश दूबे, बनारस के आतमजीत, पटना के अंजलि मिश्रा, आ रांची के आकाश मूखर्जी. दोसरा तरफ श्वेता के जाबांज टीम में रहीहें पटना के आनन्द ईशान, राँची के दीपू, दिल्ली के मैक, आ दुर्गापुर के गौरी क्षेत्री. अब आखिरी दौर का संग्राम में अंक देबे के तरीका में कुछ फेर बदल कइल गइल बा. अब श्वेता तिवारी आ संभावना सेठो के नम्बर जोड़ल जाई. एह लोग के इहो अधिकार सरोज खान दे दिहले बाड़ी कि अपना कवनो प्रतिभागी के कप्तान का वरदान का नाम पर पाँच गो अंक दे सकेली जवन कि सरोज खान के अंक देबे से पहिले दे देबे के पड़ी. ई अंक ओह प्रतिभागी के बचा सकेला.\nशुक का प्रतियोगिता में अविनाश अपाहिज बन के एगो डांस करीहें जवना पर जज लोग में बतकुच्चन हो जाई. श्वेता के ओहमें डांसिंग के कमी लउकी त संभावना कहीहें कि हर डांस में डांसे ना देखे के चाही कबो कबो इमोशनो भारी पड़ेला. बाकिर सरोज खान के फैसला रही कि ई डांस के ड्रामा नइखे होखत डांस के प्रतियोगिता हो रहल बा. बाकियो प्रतिभागी आपन कौशल देखइहें. बाकिर होखी उहे जवन होखे के बा. एग प्रतिभागी के विदाई तय बा. के ह ऊ प्रतिभागी? अपनहीं काहें नइखी देख लेत महुआ टीवी पर रात आठ बजे से?\nरविकिशन आ के॰डी॰ के बलिदान


खास बनावे के सोनहुला सपना देखाके बरगलावल जा रहल बा आम अदिमी.\nआम आ आम अदिमी--दूनों एके नियर होला. फलन के सरताज होला आम, त जनआंदोलनन के सिरमउर होला आम अदिमी. लेकिन सबके बाद अगर आम अदिमी नाहीं रही त केहू के काम न चली.\nकाहे कि सबका मुँह पर लागल जाब जइसन मास्क. बुझाते नइखे जे सारी बीच नारी कि नारी बीच सारी!बाकिर तबो आम आम हऽ आ खास खास. एक त महामारी आ ओहू पर चुनाव के तेयारी. एक त करइला, ओहू पर नीम प चढ़ल!जब से सोनू सूद नियर खास आम के मदतगार साबित भइल बाड़न, आम एक हाली फेरु से चरचा में आ गइल बा. ओइसे खास आ खासमखास--सबके खिंचाव का केन्द्र में रहल बा आम अदिमी. चाहे डॉक्टर-इंजीनियर होखसु, खुद के तीसमारखां बूझे वाला बुद्धिजीवी होखसु भा अपने में मगन लेखक-पत्रकार--सभे केहू आम अदिमी नांव के परानी के गाहे-बगाहे इस्तेमाल-उपभोग करत रहेला.\nराजनीति के मँजल खेलाड़िन के त बाते निराला बा. ओह लोग खातिर त सोना के अंडा देबे वाली मुर्गी लेखा होला आम अदिमी. अइसन नायाब झुनझुना होला ई खासन खातिर, जवना के मन बहलावे का गरज से बजावे में कवनो हरज ना होला. अबरा के जोरू, सबकर भउजाई! सांच पूछीं, त अबरा के जोरुवे लेखा होला आम अदिमी. आम अदिमी माने जनसामान्य भा जनता जनार्दन!निचिला तबका के दबाइल-कचराइल, शोषित-उत्पीड़ित जानवरनुमा अदिमी. जइसे मेहरारू के देवी कहे के चलन बा, त ओकर आबरू लूटे के छूटो बा--किछु ओइसहीं ई आम अदिमी जनतंतर के मजबूत पाया होला, त लातमारू जीवो होला. जबरा मरबो करे आ रोवहूं ना देइ!\nआम आ आम अदिमी--दूनों एके नियर होला. फलन के सरताज होला आम, त जनआंदोलनन के सिरमउर होला आम अदिमी. पाकल आम के भरपूर चूसीं आ चटनी, कूंचा, अंचार भा पन्ना से सवाद बदलीं. आम के आम आ अंठिली के दाम वाली कहाउत त जग-जाहिर बड़ले बा. अपना मन-मरजी से आमो अदिमी के जवना रूप में चाहीं, इस्तेमाल करीं. दरअसल लोकतंत्र के रीढ़ के हड्डी होला आम अदिमी. चाहे ओकरा के आम लेखा चूसत रहीं, चटनी नियर चट कऽ जाईं भा अंचार-अस चटखार लेलेके चाटत रहीं--ऊ मरदवा पोंछि सुटुकावत-हिलावत हरदम रउरा खिदमत में हाजिर रही.\nबस,नया-नया लोभावन नारा आ लालच के हरियरी फेंकिके ओकरा के अपना मायाजाल में अझुरवले राखीं. खाली जियते जिनिगी-भर ना, बलुक मरि-खपि गइला का बादो बेजान अंठिली नियर आम अदिमी सियासत के मोहरा बनावल जाला. खासन के अहमियत तबे ले बा, जब ले आम अदिमी बा. आमे अदिमी जब ना रही, त आम आ खास के बीच के देवाल अपने आप ढहि जाई. तब सभ के सभ अपने आप आम से ख़ास हो जाई. ठीक ओइसहीं, जइसे रेल महकमा के तीसरा दरजा के खतम होते ऊ तमाम लोग खुदे दोसरा दरजा के मुसाफिर हो गइल. हर्रे लागल ना फिटिकिरी आ रंगो चोखा हो गइल.\nकइसन लाजवाब तरीका बा ई!गरीबन के खात्मा करीं, गरीबी खुदे खतम हो जाई. ना रही बांस, ना बाजी बंसुरी! सभ दिक्कत के जरि बा आम अदिमी. अगर आम अदिमी रहबे ना करी, त मए मोसकिल अपने आप आसान हो जइहन स. तबे त खाली महामारी, बेमारी, संक्रामक रोग आउर कुदरती आफत-विपतिए में ना, बलुक दंगो-फसाद, सामूहिक नरसंहार, बाढ़, अकाल, भुखमरियो नियर विभीषिका में खाली आमे अदिमी आ ओकर हीत-नात मुवेलन. बाकिर तबो ओकर समूल नाश कहां हो पावेला!एगो के खतम होते खदबदात अनगिनत जनमि जालन स--रक्तबीज जइसन. कइसन जांबाज जिन्न बाड़न स ई कमबख्त आम अदिमी!\nदेश के पँचसाला जोजना होखे भा तरक्की के प्रोग्राम, परिवार के नियोजित राखे के नया-नया तौर-तरीका होखे भा साक्षरता के नित नूतन प्रयोग, खेती के नया-नया तरकीब होखे भा गरीबी दूर करे के सरकारी उपाय--सभे के जरि में बा आम अदिमी. एकर सोरि अतना गहिर बा कि एकरा के जरी-सोरी खतम कइल मोसकिले ना,नामुमकिनो बा. बाकिर तनी सोचीं त सही, अगर आम अदिमी के सांचो के सफाया हो जाई, त मए सरकारी जोजना आ कार्यक्रमन के का होई?केकरा खातिर बड़-बड़ मोट रकम उगाहल जाई?केकरा नांव प रहनुमा लोग चानी काटी?तब चुनावी मुद्दा केकरा खातिर बनावल जाई?नेतन खातिर धरना, प्रदर्शन, भूख हड़ताल के तब नया विषय का होई?\nजनतावादी लेखकन के अतना बरिस के लेखन के फेरु का उपयोगिता रहि जाई?तब खास लोगन का खासियत रहि जाई?मीडिया के ललचावे वाला इश्तहार फेरु केकरा के रिझाई? हमनीं के जनतांत्रिक मसीहा लोग बुझिला एह बारे में गहिरे पइसि के सोचले-विचरले होखसु. तबे त आम अदिमी खातिर चले वाली जोजना आ तरक्की के प्रोग्रामन के भनको ओह लोग तक ना पहुंचे दिहल जाला, जवना से कि आम अदिमी के अस्तित्व बरकरार रहे आ कवनो कीमत पर ऊ खास जनि बने पावे. शतरंज के एह मोहरा के बदउलते त सभकर दोकान फरत-फुलात रहेले आ गोटी लाल होत रहेले.\nमहान लोकतंत्र के ई बन्हुआ मजूर आ आजाद देश के ई गुलाम आम अदिमी बेचारा त होला, बेचारगिए एकर गहना होला. राजनेतन के एकरा के बरगलावे के हक हासिल बा. जाति-धरम के नांव पर बांटि-काटि के बहत गंगा में हाथ धोवल कतना आसान होला. फूट डालऽ आ राज करऽ!पुलिस-परशासन के एह आम अदिमी के नांव के जीव पर रोब झारे आ आपन उरुवा सोझ करेके अधिकार बा. रखवार के त भकोसेवाला होखहीं के चाहीं!\nदेश के संविधान में सभ केहू के एके समान अधिकार हासिल बा आ एकर जीयत-जागत मिसाल बा आम अदिमी. तबे नू जइसे घूरो के दिन फिरेला, ओइसहीं हर तरे दबाइल-मिसाइल-कचराइल आम अदिमी हर पांच बरिस पर महान हो जाला आ ओकरा धुरिआइल गोड़ पर माथ टिकावल जाए लागेला. उहे अदना आम अदिमी चुनावी जंग के महारथियन खातिर 'त्वमेव सर्वम् मम देव देवः ' हो जाला. भावना आ भावुकता में बही आम अदिमी ,बाकिर संवेदना के नांव पर घरियार-अस लोर बहइहन बड़मुंहवां लोग.\nदेश खातिर मरि-खपि के शहादत दी आम अदिमी, बाकिर शहीदन के सूची में कतहीं ओकर नांव-चरच ना होई. हर खतरा से खेलत आपन जान तरहत्थी पर लेके आगा-आगा चली आम अदिमी, बाकिर बाहबाही लुटिहन बड़-बड़ खास लोग. जोतल, बोवल, रखवारी कइल, जांगर ठेठावल ओकर काम आ मन माफिक काटल-बटोरल-हथियावल केहू अउर के जिम्मा. बाकिर भितरे-भीतर खउलत आम अदिमी चुप्पा काहें कहाला?लागता, रउआ नामी डकइत के भीड़ का हाथे चढ़िके आखिरी सांस लेत नइखीं देखले. जब आम अदिमी के खउलत खून अगिया बैताल हो जाला, त बड़-बड़ इंकलाबी बदलाव करवट लेबे लागेला.\nसभके हँसावे-गुदगुदावे वाला लबार के दिली रोवाई साइत रउआ ना महसूसले होखबि. मगर अब अपना जायज खीसि के इजहार करे लागल बा आम अदिमी. आगा-आगा देखीं, का होत बा! इहवां त अबहीं जबाइल कोल्हू के बैल बा आम अदिमी. गदहा-अस बुद्धू बा आम अदिमी. धोबी के कुकुर बा आम अदिमी, जवन ना घर के होला, ना घाट के. रिझावल जा रहल बा आम अदिमी. फुसिलावल जा रहल बा आम अदिमी. पटावल जा रहल बा आम अदिमी. फंसावल जा रहल बा आम अदिमी. पीटल, घसेटल आ दुरदुरावल जा रहल बा आम अदिमी. रेतल जा रहल बा आम अदिमी.\nमुआवल आ दफनावल जा रहल बा आम अदिमी. घोड़ा बेंचिके सुतावे का गरज से दूरदर्शनी अय्याशी में डुबावल जा रहल बा आम अदिमी. दिशाहीन बनाके भटकावल जा रहल बा आम अदिमी. खास बनावे के सोनहुला सपना देखाके बरगलावल जा रहल बा आम अदिमी. कुल्हि मिलाके, बलि के बकरा बनावल जा रहल बा आम अदिमी. देखीं ओकर माई कब ले खैर मनावत बिया!बाकिर केकर माई?बकरा के, आम के?आ कि बलि देबे वाला के, खास के?


(बुध,2नवंबर)\nकेन्द्र सरकार राष्ट्रीय शिक्षा मिशन का तहत देश भर के सगरी विश्वविद्यालय, विश्वविद्यालय स्तर के संस्थान, निजी विश्वविद्यालय, पचीस हजार कॉलेज आ दू हजार पोलिटेकनिक संस्थानन के एक साथ नेटवर्क से जोड़े के योजना बनवले बिया. एकर मकसद बा विद्यार्थियन के बेहतर शिक्षा व्यवस्था दीहल.\nटीम अन्ना के अरविंद केजरीवाल कहले बाड़न कि देखे के बा कि केन्द्र सरकार उत्तराखण्ड के लोकायुक्त विधेयक के मंजूरी देत बिया कि ना.\nसाल तिरानबे के मुंबई सिलसिलेवार बम धमाका में मौत के सजा पवले याकूब अब्दुल रज्जाक मेनन के फाँसी के सजा सुनावल गइल बा. बुध का दिने रज्जाक मेनन के वकील सुप्रीम कोर्ट से कहले कि रज्जाक के अपना भाई टाइगर मेनन के करतूत के सजा भुगते खातिर मजबूर ना करे के चाहीं.\nजी20 सम्मेलन में शामिल होखे प्रधानमंत्री मनमोहन सिंह फ्रांस के शहर कान पहुंच गइले.\nमधु कोड़ा पर कैदियन के भड़कावे के मामिला पुलिस दर्ज कइले बिया. एही मामिला में कोड़ा के हाथ टूट गइल बा.\nरीयर एडमिरल ए.के. वर्मा बुध का दिने गार्डेन रीच शिपबिल्डर्स एंड इंजीनियर्स लिमिटेड के नया अध्यक्ष सह प्रबंध निदेशक के कार्यभार सम्हार लिहले.\nसेना अपना महिला अधिकारियन के प्रोन्नति देबे पर विचार करत बिया.\nतमिलनाडु में डीएमके सरकार के बनावल अन्ना जन्मशती पुस्तकालय के सुपर स्पेशियलिटी बाल अस्पताल बना देबे के घोषणा मुख्यमंत्री जयललिता मंगल का दिने कर दिहली.\nममता के फेर उनुका पार्टी तृणमूल कांग्रेस के अध्यक्ष बनावल गइल बा.ममता के कहना बा कि उनुकर पार्टी अपना के राष्ट्रीय पार्टी बनावे का दिसाईं काम करी.\nमॉडल जेसिका लाल हत्या काण्ड के आरोपी मनु शर्मा अपना भाई के शादी में शामिल होखे खातिर बारह दिन के पैरोल मंगले बा. मनु शर्मा के उमिर कैद के सजा सुनावल गइल बा.\nदक्षिण कोलकाता के लोकसभा सीट पर उपचुनाव तीस नवम्बर के करावल जाई. एहमें सुब्रत बक्शी तृणमूल कांग्रेस के उम्मीदवार रहीहें.\nउत्तराखण्ड में भाजपा सरकार के लोकायुक्त गठन विधेयक पारित होखला पर केंद्रीय कानून मंत्री सलमान खुर्शीद स्वागत कइलन त दिग्गी एकरा के कवनो बड़ बाति नइखन मानत.\nपरमाणु संयंत्र बनावे में बंग्लादेश के मदद करी रूस. एह बात के समझौता पर आजु ढाका में दस्तखत हो गइल.\nसंयुक्त राष्ट्र महासचिव बान की-मून आ महासभा के अध्यक्ष नासिर अब्दुल अजीज अल-नज्जर बुध का दिने लीबिया के औचक दौरा कइलन.\nपाकिस्तान आखिरकार भारत के ‘सर्वाधिक तरजीही राष्ट्र’ के दर्जा दे दिहलसि.\nअसांज के स्वीडन प्रत्यर्पण का खिलाफ उनुकर अपील लंदन उच्च न्यायालय खारिज कर दिहलसि. अब दस दिन का भितरे उनुका के स्वीडन प्रत्यर्पित कर दिहले जाइ.\nअमेरिका दुनिया के सबले बढ़िया जॉइंट स्ट्राइक फाइटर समेत उच्च दर्जे के प्रौद्योगिकी देबे के पेशकश कइले बा.\nअमेरिका खातिर भारत के रणनीतिक महत्व अउरी बढ़ी.\nहिलेरी क्लिंटन के महतारी मर गइली. ऊ बानबे साल के रहली आ पिछला कुछ समय से बीमार चलत रहली.\nचीन के पश्चिमोत्तर प्रांत गांसू में बुध का दिने भूकम्प के झटका महसूस कइल गइल.\nथाईलैंड में आइल बाढ़ का चलते होंडा के नोएडा कारखाना में उत्पादन घटावल गइल बा.\nमुम्बई में अमेरिकी वाणिज्य दूतावास बांद्रा-कुर्ला परिसर में स्थानांतरित कर दिहल जाई.\nएयर इंडिया अपना पायलटन के हड़ताल रोके खातिर बोइंग 787 ड्रीमलाइनर विमान उड़ावे के प्रशिक्षण कार्यक्रम एक महीना खातिर टार दिहलसि.\nभारत-पोलैंड का बीच फिल्म निर्माण समझौता पर चर्चा भइल.\nरेलवे अधिकारियन आ निजी विक्रेतन का खींचतान का चलते पिछला दू साल से आगरा रेल स्टेशन पर पेठा नइखे बिकात.\nइलाहाबाद बैंक के शुद्ध लाभ 21.22 फीसदी बढ़ल.\nबुध का दिने शेयर बाजार के रूख मिल-जुलल रहल.\nबजाज ऑटो के बिक्री अक्टूबर में7फीसदी बढ़ल.\nभारत से बिजली खरीदल चाहत बा पाकिस्तान.\nटेलीविजन अभिनेत्री श्वेता तिवारी पर फिल्मावल आयटम सांग ‘मिले ना मिले हम’ धूम मचवले बा बाकिर कंगना रानाउत के एकर कवनो अफसोस नइखे.\nपाक खिलाड़ियों के दोषी करार दिहल बेइमान खिलाड़ियन खातिर एगो सबक बा, कहले इंग्लैंड के पूर्व कप्तान इयान बॉथम.\nपूनम रानी के देश के जूनियर हॉकी टीम के कमान धरा दिहल गइल बा. ऊ राजधानी के मेजर ध्यानचंद नेशनल स्टेडियम में 8 से 12 नवम्बर तक होखे जात चार देशन के जूनियर लाल बहादुर शास्त्री हॉकी टूर्नामेंट में भारतीय टीम के कप्तानी करीहें.\nसैफ कप फुटबाल टूर्नामेंट में भारत आ पाकिस्तान अलगा-अलगा ग्रुप में राखल गइल बाड़े.\nमीरपुर टेस्ट में मिलल जीत के वेस्टइंडीज कप्तान डेरेन सैमी पूरा टीम के प्रयास का चलते भइल बतवले बाड़न.\nभटिंडा में होखत विश्व कप कबड्डी में भारत के पहिला मुकाबला जर्मनी से होई.\nमीरपुर टेस्ट में वेस्टइंडीज बांग्लादेश के 229 रन से हरा के श्रृंखला पर काबिज हो गइल.\nअंतर्राष्ट्रीय हॉकी महासंघ मंगल का दिने जवम वर्ल्ड रैंकिग जारी कइले बा ओहमें भारत के पुरुष टीम 10वाँ आ महिला टीम 13वाँ स्थान पर बावे.\nभारतीय क्रिकेट टीम के कप्तान महेंद्र सिंह धौनी अउर ओलंपिक स्वर्ण पदक विजेता निशानेबाज अभिनव बिंद्रा के मंगल का दिने आर्मी में लेफ्टिनेंट कर्नल के मानद दर्जा दिहल गइल.\nनीतीश के एगो वादा पूरा भइल\nबाबरी मस्जिद विंध्वंस मामिला के अगिला सुनवाई २५ तारीख के


बिहार के विशेष राज्य के दरजा ना दिहल जा सके, कहलन मोंटेक सिंह – टटका खबर\nयोजना आयोग के उपाध्यक्ष मोंटेक सिंह अहलूवालिया फेरू एह बात के दोहरवले बाड़न कि बिहार के विशेष राज्य के दर्जा ना दिहल जा सके. काहे कि विशेष राज्य ला जरूरी शर्त बिहार पूरा ना करे. एह ला पहाड़ी भा दिक्कत वाला इलाका, आबादी के कम घनत्व, बड़हन जनजाति आबादी, पड़ोसी देशन से लागल सीमा, आ राज्य के खराब माली हालत के शर्त होला. हालांकि मोंटेक सिंह मनलन कि विकास में बिहार बहुते पीछे छूट गइल बा आ ओकर प्रति व्यक्ति आमदनी राष्ट्रीय औसत से कम बा. बिहार के अधिका आर्थिक समर्थन के जरुरतो मानत बावे योजना आयोग.\nTags: विशेष राज्य\nखाद्य सुरक्षा एक्ट बिहार मे बढ़िया से लागू करावे के बात कइलन नीतीश\nबिहार के विशेष राज्य माने खातिर विचार होखत बा


जौनपुर में ट्रक के चपेट में पड़ि के एगो औरत के मौत – टटका खबर\nजौनपुर, 22 फरवरी (वार्ता). जौनपुर के बदलापुर इलाका में आज ट्रक के चपेट में आके एगो औरत के मौत हो गइल आ ओकर ससुर घाहिल हो गइलन.\nबतावल जात बा कि बदलापुर खुर्द के बाजार निवासी शिवशंकर गुप्ता अपना पतोहु बबिता गुप्ता (26) के बदलापुर से दवाई दिलवा के मोटरसाइकिल से गांवे जात रहलन जब सरोखनपुर गांव का लगे नहर का नियरा एगो तेज रफ्तार ट्रक उनका मोटरसाइकिल के धक्का मार दिहलसि. एह हादसा में पतोहु के मौत ठाँवे पर हो गइल. ससुर घवाहिल हो गइलें आ उनुकर इलाज चलत बा.\nघटना का बाद फरार हो गइल चालक के पुलिस खोजत बिया.\nएगो दोसरा घटना में जौनेपुर के रामपुर इलाका में बिजली करंट लगला से रघुनाथपुर गांव के प्रधान मीना देवी के पति राजेश कुमार गौतम (35) के मौत हो गइल.\nबतावल जात बा कि ऊ नीम का पेड़ पर चढ़के र दतुवन तूड़त रहलन जब बगले से जात हाई टेंशन बिजली तार छुआ गइल आ ऊ झउँसात नीचे आ गिरलन. उनुका के बचावे आइल पड़ोसी युवक आशीषो कुमार झउँसा गइलें. दुनन जने के एगो निजी अस्पताल ले जाइल गइल जहाँ के डाक्टर राजेश के मृत घोषित क दिहलें. आशीष के इलाज हो रहल बा.\nTags: जौनपुर, रघुनाथपुर


टटका खबर : सबेर (बियफे, 16 जुलाई 2015) – टटका खबर\nटटका खबर : सबेर (बियफे, 16 जुलाई 2015)\nपता ना कवना नक्षत्र के फेर बा कि जब जब पीएम मोदी के वाराणसी दौरा के कार्यक्रम बनेला तब तब बरखा उनकर आइल मुश्किल बना देले. आजुओ उनकर वाराणसी के कार्यक्रम बा आ रातही से रुक रुक के बरखा होखत बा. आजु उनुका एगो बिजली प्रोजेक्ट आ बीएचयू के ट्रामा सेंटर के उद्घाटन करे के बा.\nलतखोर आदमी बात से ना माने वाला कहावत साँच करत पाकिस्तान बेर बेर युद्ध विराम के लाँघत रहेला आ काल्हुओ रात पौने दू बजे का आसपास भारत के चौकियन के निशाना बनवले बा पाकिस्तान. जम्मू के आरएस पुरा सेक्टर में होखत एह फायरिंग का खिलाफ भारत माकूल जबाबो देत बा आ पाकिस्तान से विरोधो जतवले बा.\nबिहार के सासाराम में ताराचंडी मंदिर से घरे लवटत भाई बहिनन के रोक के भाई के सोझे पन्द्रह गो हरामी ओकरा दुनू बहिनन से बलात्कार कइलें. दुनू छठवीं आ सतवीं क्लास में पढ़ेली सँ जवना से ओकनी के कम उमिर के अंदाज लगावल जा सकेला. दुनू ममेरी आ फूफेरी बहिन हई सँ. घटना तनपीर पहाड़ इलाका में भइल.\nटाटा संस के आनरेरी चेयरमैन रतन टाटा काल्हु सकार लिहलन कि नैनो कार के मार्केटिंग में कंपनी से कुछ गलती हो गइल जवना चलते एकरा के सबले सस्ता कार का तरह ब्रांडिग करा दीहल गइल. जबकि एकरा के किफायती कार का तरह प्रचारित करे के चाहत रहुवे. रतन टाटा चेन्नई के ग्रेट लेक्स इंस्टिट्यूट ऑफ मैनेजमेंट के 11वां दीक्षांत समारोह में बोलत रहुवन.\nदक्खिन अफ्रीका के आखिरी एकदिना मैच में हरा के बांगला देश के टीम तीन मैचन के एह सीरिज के 2-1 से अपना नामे कर लिहलस.\nमुख्यमंत्री नीतीश कुमार बुध का दिने दिल्ली में बोलावल नीति आयोग के बइठक में शामिल भइलन जहाँ ऊ विषय का जगहा बिहार के होखत आर्थिक नुकसान पर जोर दिहलन. बइठक भूमिसुधार विधेयक का बारे में बोलावल रहुवे.\nबिहार विधानसभा चुनाव में जीत पक्का करे खातिर भाजपा कवनो कोर कसर बाकी नइखे छोड़े वाला. आजु पार्टी के 160 गो प्रचार रथ के रवाना करीहें राष्ट्रीय अध्यक्ष अमित शाह. एह वाहनन का सहारे बिहार में एक लाख सभा करे के योजना बा भाजपा के.\nबेली रोड पर बनल बिहार अंतरराष्ट्रीय म्यूजियम के उद्घाटन 31 जुलाई का दिने मुख्यमंत्री नीतीश कुमार करीहें. एही दिने बिहार म्यूजियम के वेबसाइटो लांच होखी. अलग बात बा कि पिछला दू महीना से एकरा कर्मचारियन के तनखाह नइखे दे सकल बिहार सरकार.\nफर्जी नौकरी के गोरखधंधा के भंडाफोड़ करत यूपी के स्पेशल टास्क फोर्स नोएडा के दू गो काल सेन्टरन के बंद करा दिहलसि आ ओहिजा काम करत 69 लोग के गिरफ्तार कर लिहलसि. एहमें 21 गो महिला कर्मचारी बाड़ी. एह लोगन पर आरोप बा कि नौकरी दिआवे के बहाने ई लोग नवहियन के ठगे में लागल रहुवे.\nबुध का दिने भोर में दिलदारनगर टीसन का आगे दिल्ली से आवत संपूर्ण क्रांति एक्सप्रेस के इंजन के कपलिंग बाकी ट्रेन से अलग हो गइल आ दनदनात इंजन एक किलोमीटर ले आगे चल गउवे. बाद में गार्ड का फोन पर इंजन वापिस लवटल आ फेर गँवे गँवे पटना खातिर रवाना भइल.\nकाॅलेजन में सीट के कमी बा आ नवहियन के आबादी जे बा कि बढ़ले जात बा. एह चलते कवनो काॅलेज सगरी आवेदकन के दाखिला ले ना सके. बाकिर एह मजबूरी के अनदेखी करत विद्यार्थी जगहे जगह बवाल करे में लागल बाड़े. काल्हु छपरा के रिविलंगज के पीएनसिंह डिग्री काॅलेज में एही खातिर बवाल भइल. विद्यार्थियन के कहना बा कि दाखिला में पक्षपात भइल बा.\nअखिल भारतीय कांग्रेस के नब्बे करोड़ रुपिया भलहीं सोनिया गाँधी आ राहुल गाँधी बेइमानी क के पचा गइलें बाकिर छपरा के कांग्रेसी संपति के लीज पर देबे वाला ओह समय के अध्यक्ष मनोज कुमार भारद्वाज आ लीज लेबे वाला नवीन कुमार पर मुकदमा हो गइल बा. दुनू जने के अगवाह जमानत के अर्जी छपरा जिला जज के अदालत से खारिज क दीहल गइल. एह मामिला में दू गो अउरी कांग्रेसी आरोपी बाड़े.\nयूपी के पाँच लाख के इनामी डाकू बलखड़िया के मरइला के पुष्टी करत चितरकूट पुलिस ओकरा दाह संस्कार के फोटो जारी कइले बिया. कहलसि कि जल्दिए ओकरा राख आ हड्डी के डीएनए जाच करावल जाई.\nमुलायम सिंह से रार ठाने के ‘गलती’ करे वाला आईपीएस अधिकारी अमिताभ ठाकुर पर लगातार तरह तरह के केस दर्ज करावल जात बा, निलंबित त करिए दीहल गइल बा आ अब आदेश भइल बा कि अमिताभ ठाकुर के सगरी परिवार के कीनल बेसाहल संपति के लेखा जोखा तइयार करावल जाय.\nमोरी निकाले का झगड़ा में काल्हु बलिया के मनियर इलाका के निपनिया गाँव में एगो रिटायर्ड फौजी रमाशंकर यादव के उनकरे पटीदार पीट पीट के हत्या कर दिहलें. हालांकि डाक्टरन के कहना बा कि मौत हार्ट अटैक से भइल बा.\nबलिये में जमीन के झगड़ा ले के सिकन्दरपुर के बनहरा गाँव में बाप बेटा के गोली मार के हत्या कर दिहलें पटीदार. एह मारपीट में सात जने घवाहिलो भइल बाड़े.\nरमजान का महीना में जब मुसलमान विद्यार्थी रोजा पर रहेलें बेरुआरबारी के शिवपुर का तहसीली स्कूल आ बैरिया के एगो स्कूल समेत अनेके स्कूलन में विद्यार्थियन के चावल कोफ्ता का संगे दूधो परोसल गइल. सेमरी के इस्लामिया स्कूल में बेसिक शिक्षा मंत्री रामगोविन्द चौधरी अपनहूं विद्यार्थियन के दूध परोसलेंं. हालांकि बलिया के बहुते स्कूलन में दूध पियावे के महज खानापूर्ति भइल. बिल भँजा लीहल जाई तवन अलग बात होखी.\nबलिया जिला के सुरेमनपुर इलाका के आधा दर्जन गाँवन के एह साल बाकी जिला से कटल तय बा. बरखा का चलते बालक बाबा पुल के चहुँप रोड कटल शुरु हो गइल बा. हर साल ई बाढ़ में दहात रहेला आ बाद में मरम्मति का नाम पर वारा न्यारा होखत रहेला. गाँव वालन के परेशानी होखे एहसे का.\nTags: News in Bhojpuri, अमिताभ ठाकुर, छपरा, टटका खबर, बलखड़िया, बलिया, बिहार, भोजपुरी में खबर., मुलायम सिंह यादव, यूपी\n«« टटका खबर : (बुध, 15 जुलाई 2015)\nटटका खबर : (बियफे, 16 जुलाई 2015, अबेर संस्करण) »»


आजु काल्हु बेईमान लोग बड़ा परसान बा – Anjoria\nDecember 20, 2011 OmPrakash Singh लस्टम पस्टम 1\nबेचारा बेईमान लोग बड़ा परसान बा रामचेला. ससुरा ईमानदार लोग ऊ लोग के बड़ा परसान करऽ ता. केहु धरना दे ताऽ, केहु प्रदर्शन करऽ ता आ केहु तऽ अनशन पर बईठ जा ताऽ. बईमान लोग परसान हो गईल तऽ एगो मदारी पासवान के ताड़ीखाना में एगो मीटिंग बोलावल लोग. अब ई मति पूछिहऽ कि ताड़ी खाना में काहै मीटिंग बोलावल लोग. हां तऽ राजघाटो में बोलाइत लोग तऽ गांधी बाबा का कऽ लिहें. मीटिंग के मेन मुद्दा रहे कि ई ईमानदार लोगवा से कइसे पार पावल जाउ. एगो जूनियर बेईमान बोललस कि ई इमानदार लोगवा के दिमाग खराब हो गईल बा. दोसरका बोललस कि जेकर दिमाग खराब होला उहे ईमानदार होला. तीसरका कढ़वलस कि ई इमानदार लोग परजातंत्र के बहुत गीत गावेला. पंचवा कहलस कि गावे ला लोग तऽ गावे आ हमनी पर आपन बात काहे थोपे के खातिर पीछे लागल बा लोग. हमनी का कबहुं कहनी सन कि तूं लोग बेईमानी करऽ लोगिन. एगो बूढ़ बेईमान बईठलव रहे. चुपचाप सबके बात सुनऽ रहे. अभी ओकरा पर ताड़ी ना चढ़ल रहे. पूरा लबनी गटक गईल तऽ दिमाग चले लागल. ऊ खंखार के कहलस कि काहे अतना हरान बाड़ऽ लोगिन. बेईमानी के इतिहास ओतने पुरान बा जेतना पुरान ई सभ्यता के इतिहास. महाभारत में नईखऽ पढ़ले. आतना बढ़हन ग्रथ खाली एही से लिखल गईल कि बेईमानी रहे. बेईमानी ना रहित तऽ महाभारत ना होईत आ महाभारत ना होईत तऽ ओतहत ग्रंथ कइसे लिखाइत. एगो बड़ा क्रांतिकारी नौजवान बेईमान रहे ऊहंवां. कहलस कि बाबा आदम के जमाना के बात कहि लोग के बहलाव मत. अब का कईल जाउ. बुढ़ऊ ओकरा अकिल पर तरस खा गइले. कहले कि नया जमाना के बात सुने के चाहऽ तारए तऽ सुनऽ. पहिले समाजवादी व्यवस्था रहे तऽ चोरी चुप्पे बेईमानी होत रहे अब खुल्लम खुल्ला हो ता. जवन चीज दो रुपिया में बिकाला ओकरा 20 रुपिया में भाड़ा लिहल जाला. ई जान लऽ कि कालाधन अब काला ना रहल. बेईमान धुरंधर लोग ओकरा के सतरंगा बाना दिहल. अब कहीं स्पेक्ट्रम लउके तऽ बूझि जइहऽ कि आस पास केहु घोटाला धुरंधर जरूर बा. जूनियर बेईमानन के इतमीनान से रहे के ब्पात कहि के ताड़ी खाना से जब सीनियर बेईमान अपना घरे पहुंचल तऽ मेहरारू बतवलस कि घर में रेड पर गईल रहे. ऊ एकदम सांत, कहलस कि ई तऽ हमरा महीना भरि पहिले से मालूम रहे एही से आज मीटिंग रखले रहीं. मेहरारू चिड़चिड़ा गइल लेकिन का करो. अंत में बड़ा दुखी हो के पूछलस कि ई ईमानदार लोग अतना ईमानदार काहे होला, लेकिन ऊ बात के उत्तर उनका पतिदेव के लगें ना रहे आ चुप चाप लोटा उठवले आ खेत की ओर चल दिहले.\nगागर में सागर। संक्षिप्त में बहुत बड़हन मुद्दा के रखि देले बानीं। सादर आभार।\nपर इहाँ हमरा एगो संका बा, अउर इ संका ईमानदार के अउर बेइमान के, ले के बा। काल्हिए के बाति ह, हमार एक जाने सहकर्मी कहने की बाबा, चलिं मुंबई चलल जाव। हम पूछनी की का, कवनो जरूरी काम बा का? त उ कहने की रऊआँ पता ना बा, अरे भाई मुंबई में अन्ना हजारे जी के आगमन बा। हम कहनी की अच्छा ठीक बा पर अबहिन हमरी लगे समय नइखे, फैर कबो सोंचबी त हमार सहकर्मी कहि बइठने अरे महराज, फ्री में चले के बा खाली एगो काम करीं…गाँधी टोपी पहिन लीं अउर कवनो टरेने पर बइठ जाईं अगर कवनो टीटी पूछे त बता दीं की अन्ना हजारे……एकरी बाद उ कहल जारी रखने…अरे कबो-कबो अच्छो काम क लीं…..\nअब हमार त अकिलिए हेरा गइल रहे….त हमरा इ लागल की कहीं भस्टाचार मेटवले में भस्टाचार त नइखे बढ़ावल जात।\nआज की समय में रंगा सियारन के अधिकता बा। हँ ई बात सही बा की कुछ लोग एकदम पाक-साफ बा जइसे अन्ना हजारे पर कुछ लोग एइसन लोगन के नाव की ढाल पर भस्टाचार क रहल बा….हमरा लागता की पहिले अपनी घर के साफ-सुथरा बनावे के जरूरत बा…अगर पहिले हम ईमानदार-बेइमान में अंतर के समझि पाइबि तब्बे बैइमानी पर रोक लगि पाई। सादर।।


भोजपुरी सिनेमा के घिनाह राजनीति पर अब फिलिम बने जात बा – Anjoria\nभोजपुरी सिनेमा के घिनाह राजनीति पर अब फिलिम बने जात बा\nसिनेमा भोजपुरी के मौजूदा घिनाह राजनीति अब फिल्मकारनो के पसंदीदा विषय बन गइल बा. पहिला बेर एह गंदगी के परदा पर सोझा करे जात बाड़न युवा निर्माता रविन्द्र सिंह मोरसराई.\nएह फिलिम में देखावल जाई कि कइसे एगो तबका सिनेमा भोजपुरी के बढ़न्ती के राह में रोड़ा बनल बा. रविन्द्र सिंह के कहना बा कि पिछला साल के लेखा जोखा एगो पत्रिका में पढ़ला का बाद उनुका मन में एह पर फिलिमे बनावे के मन कर गइल. बतवले कि पहिले एह लेखा जोखा के एगो वेब साईट पर डालल गइल. फेरू एही के हूबहू एगो ट्रेड मैगजीनो में पढ़नी त चिहूँके पड़ गइल. वेबसाईट पर छपल लेखा जोखा हूबहू अंग्रेजी आ भोजपुरी के ट्रेड मैगजीनन में छपवावल गइल. रविन्द्र सिंह के कहना बा कि ऊ बिहारे के हउवें आ उनुका मालूम बा कि कवन स्टार भा फिलिम बिहार में चलेले बाकिर एह लेखा जोखा में उलुटे छपल रहुवे. जवन फिलिम हिट भइल रहीं स ओहनिओ के फ्लॉप बतावल गइल रहे.\nरविन्द्र सिंह के कहना बा कि अचरज त तब भइल जब देखनी कि एह लेख में मनोज तिवारी, रिंकू घोष, विनय आनंद आ हैदर काजमी के निशाना बनावल गइल बा. जबकि मनोजे तिवारी के फिलिम ‘ससुरा बड़ा पईसावाला’ से भोजपुरी सिनेमा के दुसरका दौर शूरू भइल रहे. आजुओ मनोज तिवारी जइसन पॉपुलर आ मृदुभाषी भोजपुरी स्टार केहू दोसर नइखे. एही तरह रिंकू घोष भोजपुरी सिनेमा के पहिलका एक्ट्रेस हई जे हिंदी आ बांग्ला फिलिम आ विज्ञापनो फिलिम कइले बाड़ी, छोटका परदा पर आजुओ उनुकर लोकप्रियता कमाल के बा.\nविनय आनंद के पूरा परिवारे हिन्दी सिनेमा से जुड़ल बा. उनुकर मामा गोविन्दा, कीर्ति कुमार, भाई कृष्णा अभिषेक, मां, पिता जी, पत्नी ज्योति आनन्द, साली सिमरन, जीजा प्रकाश राज सभे फिलिमे से जुड़ल बा. विनय आनंद के फिलिम ‘पागल प्रेमी’ पिछला साल के ब्लॉक बस्टर फिलिमन में से एक रहल आ आजुओ विनय आनंद के सफलता के गारंटी मानल जाला. बाकिर विनयो आनन्द पर निशाना लगावल रहे. हैदर काजमी ‘पथ’, ‘कजरी’ जइसन हिट हिन्दी फिलिम दिहलें आ भोजपुरी में उनुकर रंगबाजी से घबड़ा के उनुका फिलिम ‘कालिया’ के फ्लॉप बता दिहल गइल जबकि ‘कालिया’ हिट रहल.\nरविन्द्र के कहना बा कि कहीं पढ़ले बाड़न कि हैदर काजमी एगो ट्रेड मैगजीन के चुनौती दिहले बाड़न कि अगर ‘कालिया’ के बारे में लिखल बात सही साबित हो जाव त ऊ ओह मैगजीन के 50 हजार रुपिया दीहें. फिलहाल ओह ट्रेड मैगजीन के लोग हैदर काजमी के रंगबाजी से सदमा में बा.\nरविन्द्र के कहना बा कि एह फिलिम में ऊ एऋ बात के देखइहें कि कइसे भोजपुरी सिनेमा में भाई भतीजावा बढ़ावल जात बा आ फ्लॉप स्टार के हिट बतावल जात बा. एह फिलिम में ग्लैमर के तड़को होखी. देखावल जाई कि कइसे कुछ बेहतरीन नायक नायिका एह घिनाह राजनीति से उबिया के हिन्दी सिनेमा आ छोटका परदा का तरफ बढ़ल जात बाड़ें.\nधन्यवाद शशिकांत जी,\nजे रउरा अँजोरिया के नाम नइखीं लिहले. ई लेखा जोखा अँजोरियो के फिलिम खंड में छपल बा. ओहू दिन हम एह बात के साफ कहले रहीं कि ई लेखा जोखा प्रामाणिक नइखे लागत. बाकिर केहू के कवनो टिप्पणी ना मिलल रहे ओह लेखा जोखा का खिलाफ.\nहमरा जइसन आदमी त एहसे परेशान रहेला कि लाख खोजला का बादो केहू अइसन नइखे मिलत जे भोजपुरी फिलिमन के सही सही खबर दे सके, भा खबर ले सके. एहिजा त बस ले दही ले दही का अंदाज में आपन बड़ाई छपवावल जाले. बात भोजपुरी सिनेमा के होला बाकि सामग्री हिंदी में आवेला. ओकरा के भोजपुरी में अनुवाद करके प्रकाशित करे में देरो होत रहेला आ कुछ दोसर साइट ओकरा के हिंदिए में निकाल के पहिले हो जालें. बाकिर संतोष बा कि अलेक्सा रैंकिग मे अँजोरिया के जोड़ में केहू नइखे. जेकरा विश्वास ना होखे से अलेक्सा डॉट कॉम पर जाके कवनो वेबसाइट के रैंकिग देख सकेला. हमहूं एहमें संतोष राखीलें कि देर सबेर लोग के जानकारी होखबे करी कि के कहाँ बा.\nरविन्द्र जी के भावना के भाव देत एगो बात उनुको से कहब. जवना बात पर फिलिम बनावे जात बाड़न ओह बात के अँजोरियो पर लिख भेजतें. ना छपल रहीत ना छपतीं त जवन मन में आइत तवन करतें. अबहीं ना त फिलिम के नाम तय बा, ना कलाकार बाकिर तबहियों एह खबर के छापे में हमरा कवनो दिक्कत नइखे काहें कि हमहू चाहब कि बात निकलो आ दूर तकले जाव. मेहूर मेहूर मिहियवला से काम नइखे चले वाला. भोजपुरी के बात करे क बा त पहिले भोजपुरी में करीं फेरू हिंदी भा अंगेरेजी में बूकत रहीं.\nहम चाहब कि अंजोरिया के पाठक समुदाय आपन जिम्मेवारी समुझो आ मानो. हर लेख पर ओह लोग के टीका टिप्पणी आवे के चाहीं. कवनो जरूरी नइखे कि लमहर लमहर लिखल जाव. देवनागरी में लिखल संभव ना होखे त रोमने में लिखीं बाकिर लिखीं जरूर. जब सभे बोली तबे आवाज ओहू लोग ले चहुँपी जहाँ चहुँपावल जरूरी बा.\nकल्पना शाह आ विजय सिंह ’मुखिया जी के लव स्टोरी’ में\nचुप रह गइनी त राउरो गलती होई\nOne thought on “भोजपुरी सिनेमा के घिनाह राजनीति पर अब फिलिम बने जात बा”\nsir jo lekha jhokha aap ke website par chapa tha ,woh bilkul sahi tha,shashikant ji ne jis jis filmstars aur filmo ki charcha ki hain woh sach me flop hain,aap bihar ke sabhi bade distributors aur trade expert se puch le ,


कहानीकार ‘आरोही’ जी - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome आलोचना केशव मोहन पाण्डेय चौधरी कन्हैया प्रसाद सिंह 'आरोही' कहानीकार ‘आरोही’ जी - केशव मोहन पाण्डेय\nकहानीकार ‘आरोही’ जी - केशव मोहन पाण्डेय\nभाषा के दिसाईं देखल जाव तऽ भोजपुरी राजनैतिक रूप से खाली धोखा आ असरा धरवला के भाषा रहल बा। अनेक साहित्यिक, सांस्कृतिक आ राजनैतिक अगुआ भोजपुरी के सरकारी मान्यता आ सम्मान खातिर अनेक जोर लगवले बाड़ें बाकिर सफलता ढेर नइखे मिलल। ओह अगुआ लोग में अनेक जने त अइसन हठी रहल बाड़े कि भोजपुरी माने अपने के बुझले बाड़ें आ आजुओ बुझेे लें। जे हर दिसाईं समृद्ध रहल बा, ऊ सभे भोजपुरी के नाँव पर अपनहीं माथे ताज सजवले के फिराक में रहल बा। सभा-संस्था के बहाने ई भ्रम पलले रहल बा कि भोजपुरी माने ऊहे खाली। भोजपुरी ओही महानुभाव के पाकेट से निकले ले आ ओही महानुभाव के ईशारा पर नाचेले। बाकिर भोजपुरी के ढेर अइसनो साधक बाड़े जे चुपचाप मुड़ी नेवा के अपना साधना में लागल बाड़े। रहीम दास के ‘एकै साधे सब सधै’ वाला मंत्र पर अमल करत ना मंच-मचान के फेर में बाड़े, ना मठ-मठाधीश के। भले अइसन साधक लोग के नाँव अँगुरी पर गिनावे वाला बा तऽ का, प्रेरक आ प्रभावशाली बा। भोजपुरी के प्रति समर्पित ओही प्रेरक जीव में से एगो रहनी चौधरी कन्हैया प्रसाद सिंह ‘आरोही’ जी।\nचौधरी कन्हैया प्रसाद सिंह ‘आरोही’ जी व्यावसायिक रूप से तऽ कृषि निरीक्षक से प्रखण्ड कृषि पदाधिकारी के पद तक पहुँच गइनी आ फेर सहायक पाट-प्रसार पदाधिकारी से सेवामुक्ति ले अनुमंडलीय कृषि पदाधिकारी के रूप में डाल्टेनगंज, पलामू में काम कइनी। उहाँ के एक नोकरी के पारिवारिक स्तर पर भले खूब चर्चा होत होई बाकिर मातृभाषा भोजपुरी से तनी ढेर लगाव रहे। साहित्य लिखला के सथवे सहेजलो में ऊहाँ के एगो प्रेरक व्यक्तित्व रहनी।\nमाई भाषा से ओहिसने लगाव होला, जवन लगाव माई से होला। भले मनई अपना रोजी-रोजगार के कारने देश-विदेश में रहे के विवश होखे, कवनो भाषा बोले के विवश होखे बाकिर जे तरे दुलार करेवाला सगरो नारी माई नइखी हो सकत बाड़ी, ओही तरे व्यवहार में आवे वाला सगरो भाषा मातृभाषा नइखे हो सकत। माई से दूर चाहे मजबूर रहलो पर जब सपनों में दर्शन हो जाला तऽ मन भरदिन चहकत रहेला, ओही तरे मातृभाषा बोले वाला कवनो मनई अगर परदेशो में मिल जाला त हियरा एगो अलगे अनुराग से हूलस जाला। भोजपुरी से हमनी के उहे राग बा। भोजपुरी लिखे के शुरूआत हम एम.ए. में कइनी। ‘लोक-साहित्य’ पेपर के बहाने भोजपुरी के कुछ साहित्यन से ढेर परिचय भइल। डाॅ. अरूणेश नीरन सर के संपादन में छपे वाला पत्रिका ‘समकालीन भोजपुरी साहित्य’ पढ़त-पढ़त एगो लघुकथा ‘पैडमैन साहेब’ पढ़नी। लेखक के नाँव नइखे इयाद, बाकिर ओही ‘पैडमैन साहेब’ के कारणे हमरो भोजपुरी लेखन के गाड़ी पटरी पर धीरे-धीरे सरके लागल। ओही के परिणाम भइल कि कथा-कहानी लिखे लगनी। छपहूँ लगनी आ आकाशवाणी गोरखपुर से प्रसारणों होखे लागल।\nसमय के आन्हीं में बड़ा जोर होला। बड़का-बड़का पेड़न के सोर उखड़ जाला। समय के ओही आन्हीं में उधियात हम दिल्ली आ गइनी। रोटी-रोजगार के जोगाड़ में समय बीते लागल आ ‘भोजपुरी पंचायत’ के संपादक कुलदीप श्रीवास्तव के प्रेरित कइला के कारणे 2013 में हमार पहिलकी किताब ‘कठकरेज’ के प्रकाशनों हो गइल। ‘कठकरेज’ शायद कवनो माध्यम से चौधरी कन्हैया प्रसाद सिंह ‘आरोही’ जी के हाथ में पहुँचल। ऊहाँ के पढ़बो कइनी आ पाछे के कवर पर दिहल फोन नम्मर पर फोन कइनी। ऊहाँ के आपन परिचय देहनी कि ‘हमहूँ भोजपुरी लिखेनी-पढे़नी आ सहेजबो करेनी। हम पालम में आइल बानी। हमार नाती लोग ईहाँ रहेला लोग। तनी अस्वस्थ बानी ना त हम रउआ डेरा पर अइतीं। संभव होखे तऽ आईं। भेंट होई आ परिचयो बढ़ी।\nएगो नया लेखक के पहिलकी किताब के देख के कवनो वृद्ध-समृद्ध साहित्यकार नेवता देंऽ तऽ कइसे केहू ना जाई। हम गइनी। भेंट भइल। ढेर देर ले बात भइल। कइगो कला सीखे के मिलल। जइसे कि किताब के विषय-सूची कवना-कवना तरीका से बनावे के चाहीं। कहानी के क्रम के तरे रहे के चाहीं, आदि। मन खुशो होखे आ ज्ञानो मिले। ऊहाँ के ओतने देर में हमरा लेखन-विधा, हमार जनम-धरती, हमार खर-खानदान, पूरखा-पुरनिया, रीति-नीति, सगरो के बारे में जान लेहनी। बतिअवला में तनी अजीबो लागे। लागे कि ई बूढ़ऊ का पूछत बाड़े। एकर का मतलब का हमरा लेखन से। बूढ़उती में शउर भूला गइल बाड़े का।\nदेखनी कि ढेर कागजन के लम्बा-लम्बा चिट बनल बा आ ओही पर बड़ा पसन्न से सगरो जानकारी ‘आरोही’ जी लिखत बानी। ओही बाति में पँवरिया लोग के बात उघरल। हम आपन अनुभव बतवनी। ऊहाँ के ओह लोग कइगो सामाजिक परिचय देहनी। जब साँझ के झोंटा वातावरण में छितराए लागल तब हम डेरा पर लवटे के इच्छा बतवनी। विदा करत ‘आरोही’ जी निर्देशित कइनी कि ‘एगो भोजपुरी एकांकी चाहीं।’ हम भेजे के वादा क के सँझवत के पंछी जस डेरा पर आ गइनी।\nबातचीत आ उहाँ के साहित्य के पढ़ला से जवन जानकारी मिलल त पता चलल कि चौधरी कन्हैया प्रसाद सिंह ‘आरोही’ स्कूली शिक्षा के दरम्यान 1952 से हिन्दी आ भोजपुरी में दोहा के रचना करे लगनी, 1960 ई0 में ‘अँजोर’ में ‘बसंत’ कविता छपल। ओही समय-खंड में चौधरी जी के मन कहानी पढ़े में खूब लागे। कहानीयन के भाव से गिलास भरे लागल त छलकहूँ लागल। कहनी लिखाहूँ लागल। ओही के देन रहे कि 1967 ई0 में पहिलकी कहानी के रूप में ‘खन्दान के इज्जत’ छपल। तब से कहानी लिखे के सिलसिला शुरू हो गइल। नौकरी के कारने चौधरी जी के भोजपुर से बाहर दोसरो भाषा के क्षेत्र में रहे के पड़ल। ओह कारने ईहाँ के भाषा में अउरियो भाषा के शब्द सउना गइल बा। अखिल भारतीय भोजपुरी साहित्य सम्मेलन में शुरूआती दौर से जुड़ रहनी आ ओकरा प्रतियोगितन में सम्मिलित होत रहीं। एही सब साहित्यिक मेल-मिलाप से भोजपुरी कहानियो के सृजन होत रहे।\nचौधरी कन्हैया प्रसाद सिंह ‘आरोही’ जी गद्य-पद्य दूनो में रचना कइले बानी। पद्य में गीत, गजल, दोहा, सोरठा-बरवै, सवैया, कवित, विरहा, चैता, कजरी आदि लिखले बानी त गद्य में कहानी, लघुकथा, समीक्षा, नाटक, एकांकी, प्रहसन आदि के भरमार बा। गद्य विधा में कहानी पाठक लोग के बीचे सबसे अधिक लोकप्रिय साहित्य के रूप ह। साहित्य अइसन संसार के सृजन करेला, जहाँ हँसी-खुशी, ईर्ष्या-अमरख, हमार-तोहार, हम-तुम के सगरो भेद बिला जाला। साहित्य के ओह संसार में कहानी के एगो विशेष आपने दुनिया होले। कथाकार अपना कथा-सिरजना आ कथा-पात्रन से अइसन दुनिया के सिरजेला जवना में पाठक अपना के भुला जाले। कथा-कहानी के हो जाले। कथा-कहानी के पात्र हो जाले। पात्रन के सगा-संबंधी हो जाले। समय केतनो तेजी से आपन पाँख फड़फड़ावे त का, हर जवार, हर जुग, हर रंग, हर राग आ हर मौसम में कथा-कहानी के आपन रंग होला। चौधरी जी के भोजपुरी के ऊ कहानी सिरजले बानी, जवन भले अपने-आप में तनी अलगा होखे, बाकिर अनेक में आपन अलग पहिचान तऽ बनवलहीं बा। आरोही जी के सगरो कहानी अपना अलग-अलग रस से पाठगण के रोमांचिंत करे में सक्षम बाड़ी सों।\nचौधरी कन्हैया प्रसाद सिंह ‘आरोही’ जी के लिखल कहानियन में यथार्थ के धरातल पर जिनगी के पसँगा में बइठल घटना बाड़ी सों। पढ़त बेरा कहानियन के सगरो घटना आपन लागेली। छछात हो जाली सगरो घटना। पाठक के मन में चाव जागे लागेला, चित्त चंचल होखे लागेला आ चरित्र व्यक्तिगत। दू-तीन गो कहानी-संग्रह के देखे-पढे़-गुने के अवसर मिलल बा। जहाँ ‘बड़प्पन’ कहानी में एगो गरीब गनिया टमटम वाला आ ओकरा मन में उमड़त दया के सागर के वर्णन बा ओहीजा ‘अब ना होई’ में समाज में फइलल ढकोसला के पर्दाफास बा। ‘कहीं भला’ शीर्षक कहानी में ढ़ोंगी-ढ़कोसला के विस्तार से चर्चा आ कथानक के सिरजना बा। एही तरे ‘परकटा पंक्षी’, ‘हिसाब’, ‘मोल’ आ ‘अनुमान’ जमीन से जुड़ल रोचक का पठनीय कहानी बाड़ी।\n‘आरोही’ जी के दोसरकी कहानी संग्रह ‘सही मंजील’ में स़ह कहानियन के संकलित कइल गइल बा। ‘नदी के किनारा’ कहानी के कथानक गाँव के भूतहा जगह पर बा तऽ ‘कटहर’ में गँवई राजनीति आ प्रशासनिक मिलीभगत के कथानक बा। ‘धोबियापाट’ छेदी सिंह, मोहन आ राबिना के दांव-पेंच पर बा त ‘धूर’ कहानी में गरीब किसान के पीड़ा के पराकाष्ठा बा। ‘साधु’ कहानी भलेआदमी के व्याख्या करत बिआ त ‘देशद्रोही’, ‘सही-मंजिल’ आ ‘चीख’ पढ़ला के बाद पाठक के ढेर देर ले ‘कथा-गइल बन में, सोच अपना मन में’ के चरितार्थ करे वाला कहानी बाड़ी सों।\nचौधरी कन्हैया प्रसाद सिंह ‘आरोही’ जी के एगो अउरी लोकप्रिय कहानी संग्रह ‘बेगुनाह’ बा। एह संग्रह में अठारे गो कहानी संकलित बाड़ी। एह संग्रह के लगभग सगरो कहानी पुस्तक के पहिले अनेक पत्र-पत्रिकन में छप गइल रहली। ई सन् 2000 के पहिले के छपल उहाँ के तीनों कहानी-संग्रह बा। हमरा से जब भेंट भइल रहे तब उहाँ के अपना कहानी ‘दइँत’ आ ‘सवाल’ के खूबे चर्चा कइले रहनी। हम ‘बेगुनाह’ पढ़ले नइखी बाकिर आरोही जी से एह संग्रह के कहानियन पर ढेर चर्चा भइल।\nखाली कहानिए खातिर ना, चौधरी कन्हैया प्रसाद सिंह ‘आरोही’ जी के भोजपुरी भाषा आ साहित्य खातिर कइल काम अनेक भाषा-साहित्य पे्रमी लोग खातिर अनुकरणीय त बड़ले बा, संचितो बा। आरोही जी के साहित्य आजुओ निरन्तर छप रहल बाड़ी सो। ‘आरोही रचनावली’, इनसाइक्लोपीडिया भाग-एक आ भाग-दू, कथा-कोश आदि अनेक संग्रह सामने आइल बाड़ी आ आ रहल बाड़ी। आरोही जी जइसन प्रेरक व्यक्तित्व उहाँ के सुपुत्र आ साहित्यकार श्री कनक किशोर जी बानी, जे उहां के लुकाइल-भुलाइन पांडुलिपियन के साहित्य-संसार में समाहित करवावत बानी, प्रकाशित करवावत बानी। आरोही जी के समग्रता से समझे खातिर असली भोजपुरिया मन राखे के पड़ी आ मुड़ी नेवा के, दाएँ-बाएँ के बेआर से बेअसर बनि के भोजपुरी के सेवे के पड़ी।\nआजु चौधरी कन्हैया प्रसाद सिंह ‘आरोही’ जी पंचतत्व में विलीन हो गइल बानी बाकिर उहाँ के आखर-आखर वातावरण में सुगंधित होत बा। आजुओं उहाँ के लेखनी के संपादित कइल जात बा, सामने लेआवल जात बा। संपादन के जिमवारी बड़ जिमवारी ह। नीर-क्षीर के अलगा करे के जिमवारी ह। सांपदन के बेरा संपादकगण के ई आभास त रहते होई। एगो समय पक्का आई, आरोही जी के कहनियन जस सगरो रचना संसार पाठक के हिया में हली आ सबके मन में आपन आभास कराई।


खबर भोजपुरी में (बियफे, 22 जनवरी 2015) – टटका खबर\n(बुध, 21 जनवरी के खबर)\nस्‍वाइन फ्लू से तेलंगाना में नाहियो त 19 जने के मौत हो चुकल बा आ एकरा के रोके के हर संभव उपाय कइल जा रहल बा. तीस लोग के इलाज अस्पतालन में हो रहल बा. हालांकि जनता के चेतावल गइल बा कि घबरा के अपने से आपन बचाव के इलाज शुरु नइखे करे के. तनिको अनेसा बुझाव त नजदीक के अस्पताल में चहुँपी.\nबुध का दिने दिल्ली विधानसभा चुनाव के परचा भरे के आखिरी तारीख रहुवे आ ढेरे लोग आज आपन परचा दाखिल कइल. एहमें तीनो बड़का गोलन के नेता – किरण बेदी, अजय माकन, अरविन्द केजरीवाल – शामिल रहले. सगरी परचा के जाँच बियफे 22 तारीख के कइल जाई आ 24 ले लोग नाम वापिस ले सकी.\nकेन्द्र सरकार के कहना बा कि कुछ दिन पहिले सीबीआई प्रधानमंत्री रहल डॉ॰ मनमोहन सिंह से कोयला ब्‍लॉक आवंटन घोटाला मामिला में जवन पूछताछ कइलसि तवना में ओकर कवनो भूमिका ना रहल. पूछताछ करे के निर्देश अदालत से मिलल रहे सीबीआई के. पहिले त एह खबर के दबावे के भरपूर कोशिश भइल बाकिर अब कांग्रेस के कहना बा कि जवन कुछ पूछल गइल तवना के जवाब प्रधानमंत्री रहल मनमोहन सिंह दे दिहले. ऊ त हमेशा से जाँच में सहयोग करे ला तइयार रहलन.\nसंसद के बजट सत्र 23 फरवरी से शुरू होखी आ 20 मार्च ले चलत रही. दुसरका चरण 20 अप्रेल से 8 मई ले चलावल जाई. एह बात के फैसला बुध का दिने गृह मंत्री राजनाथ सिंह के अध्‍यक्षता में संसदीय मामलन के केबिनेट समिति के बइठक में लिहल गइल.\nअसम के मुख्‍यमंत्री तरुण गोगोई असम में भूमि अधिग्रहण अध्‍यादेश के लागू करे से मना कर दिहले बाड़न. कहलन कि उनकर राज्य एगो अलगे मसविदा तइयात करावत बिया.\nबुध का दिने लगातार पाँचवा दिन शेयर बाजार में तेजी बनल रहल आ सेंसेक्स 104 अंक आ निफ्टी 34 अंक चढ़ के बन्द भइल. दुनू अपना अबले के सबले ऊँचका स्तर पर बंद भइली सँ. डालर के मुकाबले रुपिया6पइसा मजबूत हो गइल. डालर के नयका भाव 61.63 रुपिया रहल.\nमेलबर्न में होखत आस्ट्रेलियन ओपन टेनिस टूर्नामेंट के तिसरका दिने लिएंडर पेस आ सानिया मिर्जा अपना-अपना वर्ग में डबल्‍स मुकाबला के मैच जीत के दुसरका दौर में चहुँप गइले.\nयूपी के पुलिस महानिदेशक रहल बृजलाल बुध का दिने भाजपा में शामिल हो गइले. उनुका साथही रिटायर्ड पुलिस उपमहानिरीक्षक रहल ज्ञानो सिंह भाजपा में शामिल हो गइले.\nबिहार भाजपा बुध का दिने राज्य में जगहे जगह कर्पूरी जयंती मनवलसि. बक्सर के समारोह में सुशील मोदी कहलन कि नीतीश आ जीतन राम के झगड़ा में बिहार पिछड़ल जात बा.\nसारण जिला के गड़खा इलाका के हकमा में एगो गैस गोदाम के कर्मचारी से कुछ अपराधी असलहा का बल पर डेढ़ लाख रूपिया लूट लिहले.


बापे पूत परापत घोड़ा, बहुत नहीं त थोड़ा थोड़ा (बतकुच्चन 162) – Anjoria\nबापे पूत परापत घोड़ा, बहुत नहीं त थोड़ा थोड़ा (बतकुच्चन 162)\nबापे पूत परापत घोड़ा, बहुत नहीं त थोड़ा-थोड़ा. इहाँ ले कि जेकरा बारे मे कहल गइल कि ‘डूबल बंश कबीर के जमले पूत कमाल’ उ कमालो एह कहाउत प ठीक बइठेले. हालांकि कबीर के हर बात के उलटबाँसि बतियावत कमाल के कहना रहे कि ‘बाचल बंश कबीर के जे जमले पूत कमाल’. अब एह बहस में हमरा पड़े के ना त मनसा बा ना जरूरत. मनसा माने हीक माने इच्छा. मन के इच्छा खातिर हीक के इस्तेमाल खूब होला. हीक भर खइला भा खियवला के बात खूबे सुने के मिलेला. एह इच्छा कइला के हीकत भा हीकल दुनू कहल जाला. बाकिर तनिका फरक राखत. जइसे कि केहू हीकत रहे आ सामने वाला ओकरा एह हीकला से परेशान रहो. अपने मन कछु अउर है बिधना के कछु अउर. अब हम कवनो बात ला हीकत रहीं बाकिर अगर बिधाता के हमार हीकल पसंद भा मंजूर ना होखे त हमरा हीक के कवन मोल.\nबाति तनि बहकि गइल जइसन कि हरमेस होत रहेला. कहे के कुछ अउर शुरू करीलें आ बीचे में कवनो अइसन बाति आ जाले कि मुद्दा छूट जाले आ बाति के बानि दोसरा तरफ निकलि जाले. अब फेर उहे हो गइल. बानि आ बान ला संस्कृत के शब्द ह वाणी आ वाण. हर बाति के वाणी ना कहल जाव. वाणि ओही बात के कहाला जवन बान जस कवनो मकसद के निशाना बनावे ला कहल गइल होखे. सतसइया के दोहरे अरू नावक के तीर देखन में छोटन लगे घाव करे गंभीर. कबीर आ रहीम के दोहा अगर आजु ले देश समाज याद रखले बा त एहीसे कि ओह दोहन में कहल बात सामाजिक समस्यन पर वाण लेखा चोट करेले. बाति दोसरा तरफ निकल गइल बाकिर एहू ला सोचत बानी कि निकसल के इस्तेमाल काहे ना कइनी. निकलल आ निकसल दुनू एके तरह के गतिविधि ह बाकिर निकलला के मकसद कहीं अउर ले गइल होले जबकि निकसला में निकसले मकसद रहेला कहीं अउर गइल ना. हालांकि निकलला आ निकसला का बाद कहीं ना कहीं जाहीं के पड़ेला.\nलवटत बानी फेरू बापे पूत पर. अइसने एगो कहाउत ह ‘जइसन रहलऽ हो कुटुम्ब, तइसन पवलऽ हो कुटुम्ब’. आदमी जइसन खुद होला उ आपन संगी सघतिया ओइसने खोजेला. मिलल त मिताई ढेर दिन ले रही ना त बीचे में कवनो तिताई का चलते संबंध टूट जाई. बहुत दिन से एगो दामाद के चरचा होखत रहे. बाकिर तब केहू के मन में ई खयाल ना आइल कि ‘जइसन रहलऽ हो कुटुम्ब तइसन पवलऽ हो कुटुम्ब’. बाकिर अब लागत बा कि छोटका मियाँ के चरचा अनेरे भइल बा एह कहाउत में कि ‘बड़े मियाँ तो बड़े मियाँ, छोटे मियाँ सुभानअल्लाह’. कहे के चाहत रहे कि ‘छोटे मियां त छोटे मियां, बड़े मियाँ सुभान अल्लाह’. काहे कि दामाद से तनिको कम ना रहली सासु. अलगा बाति बा कि दमदा का खिलाफ बोले ला बोल देत रहे लोग बाकिर सासु के नाम लेबे में सभकर साॅस रुके लागत रहुवे. अब जब सासु आ सार के कारनामा सामने आइल बा त लागत बा कि ‘को बड़ छोट कहत अपराधु’. अलग बात ह कि बड़ सार के सार होखला का बावजूद सार ना कहाव.\nPrevious Post: पति के दबावे के फरमूला\nNext Post: हिंदी आ अंगरेजी के छौंक वाली भोजपुरी पत्रिका हेलो भोजपुरी


तवायफ का भूमिका में पाखी हेगडे – Anjoria\nतवायफ का भूमिका में पाखी हेगडे\nजून 26, 2010 तवायफ, पाखी हेगडे, लोफर\nभोजपुरी सिनेमा के सबले सफल अदाकारा पाखी हेगडे हर तरह के किरदार कर देखवले बाड़ी. कबो चुलबुली लड़की बनल बाड़ि त कबो भारतीय नारी के पारंपरिक रुप. बाकिर अबकी बारी ऊ भोजपुरिया परदा पर एगो तवायफ बन के आ रहल बाड़ी. फिल्म लोफर में पाखी हेगडे के तवायफ का रुप में कइल अभिनय उनकर अदाकारी का साथ साथ उनकर नृत्य कौशलो देखाई.\nपाखी हेगडे जवना तवायफ के किरदार कइले बाड़ी ओकर धर्म कर्म इमान सगरी मनोरंजन कइल आ पइसा कमाइल रहुवे बाकिर ओकरा जीवन में एगो अइसन घटना घटित होत बा जवन ओकर सगरी जिनिगिए बदल देत बा. फिल्म के पुरा कहानी नायिका प्रधान बा आ ओह तवायफे का चारो तरफ घुमत बा. फिल्म के नायक बनल बाड़न दिनेश लाल यादव निरहुआ.\nफिल्म लोफर में पाखी का उपर एगो अइसन मुजरा फिल्मावल गइल बा जवना के देख के दर्शक बेकाबू हो जइहें. तवायफ के नखरा से ले के उहे नैननक्श आ अंदाज के बखूबी निभा के जब पाखी फिल्म का शूटिंग से लवटली त कहली कि उनकर ई नया अंदाज दर्शकन के रोमांचित करी आ ऊ लोग उनका अभिनय आ किरदार के जरुरे पसन्द करी.\n(स्रोत : प्रशान्त निशान्त )\nPakhi Hegde asaDance-worker in Lofar


खबर भोजपुरी में (बुध, 14 जनवरी 2015) – टटका खबर\n(मंगल, 13 जनवरी के खबर)\nहरियाणा के रेवाड़ी में देश के पहिलका सीएनजी चालित रेलगाड़ी चालू होखे का मौका पर भाषण देत गाजीपुर के सांसद आ रेल राज्यमंत्री मनोज सिन्हा.\nराजद अध्यक्ष अध्यक्ष लालू प्रसाद आजु साफ कहलन कि जदयू आ राजद के आपस में घोरा जाए के कवनो उमीद नइखे. कहलन कि होखी त जनता पार्टी परिवार के सगरी गोल के घोल ना त केहू के ना. सुने में आवत बा कि मुलायम सिंह यादव सगरी गोल के घोल बने में कवनो बात पर अड़ल बाड़े जवना चलते बात आगे नइखे बढ़ पावत.\nबिहार के कनकनात जाड़ का बीच राजनीति गरमाए के उमेद बा. खिचड़ी का मौका पर बुध का दिने जदयू के बिहार अध्यक्ष वशिष्ठ नारायण सिंह दही-चूड़ा भोज दिहें जवना में लालू प्रसाद, नीतीश कुमार, शरद यादव समेत मुख्यमंत्री जीतन राम मांझीओ शामिल होखीहें. न्यू पटना क्लब में आयोजित एह भोज में करीब 12 हजार लोग शामिल होखी.\nउत्‍तरप्रदेश का लखनऊ में जहरीला शराब पी के मरे वालन के गिनिती 31 हो गइल बा. एह हादसा के मुख्य आरोपी जुगनू के गिरफ्तार कइल जा चुकल बा. अउरियो लोग के गिरफ्तार करे के कोशिश कइल जात बा. साथही तीन गो अउर अधिकारियन के निलंबित कइल गइल बा. ई मिला के अबले एह मामला में 19 जने के निलंबित कइल जा चुकल बा.\nकांग्रेस आ भाजपा दिल्ली के चुनाव में केहू के नेता बता के चुनाव ना लड़ीहें. कांग्रेस के अजय माकन कहलन कि कांग्रेस में एकर कवनो परंपरा नइखे. जबकि भाजपा के दिल्ली अध्यक्ष सतीश उपाध्याय कहलन कि चुनाव प्रधानमंत्री नरेन्द्र मोदी के नेतृत्व में लड़ल जाई. कहलन कि दू तीन दिन में भाजपा अपना उम्मीदवारन के सूची तय क ली. एह बीच कांग्रेस आ आआपा गोल के एक दर्जन नेता भाजपा में शामिल हो गइले.\nजरूरी कानूनन खातिर अध्यादेश ले आवे के मोदी सरकार के नीति के आलोचना कइले बाड़ी कांग्रेस अध्‍यक्षा सोनिया गांधी. कहली कि एहसे संसद के अवहेलना होखत बा. कहली कि भाजपा के सरकार भूमि अधिग्रहण कानून के खतमे कर दिहले बिया. इनका जवाब में भाजपा बोलतुआ जी वी एल नरसिम्हा कहलन कि राज्यसभा ना चले देबे के कांग्रेसी जिद्द का चलते अध्यादेश ले आवल मजबूरी बन गइल आ यूपीए के राज में 61 गो अध्यादेश जारी भइल रहे.\nजम्‍मू कश्‍मीर में सरकार बने के राह आसान बनावत नेशनल कांफ्रेंस राज्‍यपाल एन.एन. वोहरा के चिट्ठी लिख के कहले बिया कि ओकर समर्थन पी डी पी के बा. आ कवनो फैसला करे से पहिले नेकां नेतृत्वो से बात कइल जाव.\nरक्षा मंत्री मनोहर पर्रिकर पाकिस्तान के चेतावत कहले बाड़न कि ऊ लुकाके लड़ाई करे से बाज आवे ना भारत आगे चढ़ के जवाबी कार्रवाई करी. साफ कहलन कि पाकिस्तान से कवनो तरह के बातचीत होखे से पहिले ओकरा आपन हरकत बंद करे के पड़ी. कहलन कि भारत अइसन कर दी कि फेर दुश्मन लुका के लड़ल छोड़ दी.\nसेनाध्‍यक्ष जनरल दलबीरो सिंह कहलन कि पाकिस्तान अपना किहां आतंकवाद से होखत नुकसान के बावजूद जम्मू कश्मीर में एकरा के समर्थन देत बा जवन ओकर हताशा देखावत बा. कहलन कि कवनो तरह के गोलीबारी के निकहा जवाब दिहल जाई. हर कमांडर के छूट दे दिहल बा कि ऊ अपना हिसाब से जवाब देबे ला आजाद बा. चीन का बारे में कहलन कि चीन सीमा पर पूरा शांति बनल बा.\nअमरीका के विदेश मंत्री जॉन केरी कहलन कि पाकिस्‍तान के अफगानिस्‍तान, भारत आ अमरीका ला खतरा बनल सगरी आतंकी गुटन पर अंकुसा लगावे के होखी. कहलन कि लश्‍करे तैएबा, तालिबान आ हक्‍कानी नेटवर्क जइसन आतंकी गुट खाली पाकिस्‍ताने ना एकरा पड़ोसी देशन आ दुनियो ला खतरा बनल बाड़े सँ.\nकेन्द्र सरकार खान आ खनिज विकास अउर नियमन विधेयक 1957 में संशोधन करे वाला अध्यादेश जारी क दिहलसि जवना का बाद लौह अयस्क आ गैर कोयला खदान के आवंटन करे खातिर प्रतिस्पर्धी नीलामी के राह खुल गइल.\nहरियाणा में आज रेवाड़ी से रोहतक का बीच देश के पहिलका सी.एन.जी. रेलगाड़ी शुरू हो गइल. एकरा के रेलमंत्री सुरेश प्रभु, रेल राज्‍यमंत्री मनोज सिन्‍हा, आ रक्षा अउर योजना राज्‍यमंत्री राव इन्‍द्रजीत सिंह रेवाड़ी जंक्शन पर हरियर झंडी देखा के रवाना करवलन.\nअंतर्राष्ट्रीय बाजार में कच्चा तेल के दाम घट के 45 डॉलर 23 सेंट प्रति बैरल हो गइल जवन कि पिछला छह साल के सबले कम दाम बा. अमरीकी क्रूड ऑइल के दाम अउरी कम हो के 44 डॉलर 21 सेंट प्रति बैरल रह गइल. ओपेक देश संयुक्त अरब अमीरात आजु आपन तेल उत्पादन घटावे से मना क दिहलसि. कहलसि कि घटावे के बा त अमेरिकी तेल के उत्पादन पहिले घटे. एह बीच आजु मुंबई शेयर बाजार में फेरू गिरावट दर्ज भइल.\nलोहिडी, मकर संक्रान्ति आ पोंगल के त्‍योहार पारम्‍परिक श्रद्धा आ उल्‍लास से मनावल जात बा. एह मौका पर राष्‍ट्रपति, उपराष्‍ट्रपति आ प्रधानमंत्री देशवासियन के शुभकामना दिहले.\nयूपी में आज से स्लीपर बस सेवा शुरू हो गइल. एह बसन में पच्चीस गो कुर्सी आ बारह गो स्लीपर बर्थ के इंतजाम बा. एह सेवा के शुरूआत लखनऊ में परिवहन राज्य मंत्री मानपाल सिंह कइलन.\nराज्य विधान परिषद खातिर घोषित आपन उम्मीदवार लक्ष्मण आचार्य के भाजपा बदल दिहलसि. अब दयाशंकर सिंह के उम्मीदवार घोषित कइल गइल बा.\nदू दिन से निकलत घाम का बावजूद बिहार आ यूपी में जाड़ के कनकनी वइसने बनल बा. दिनो में घाम का बावजूद बरफ जइसन हवा चलला का चलते लोग ठिठुरत रह गइल.\nबिहार मंत्रिमंडल के अगिला बइठक पश्चिम चंपारण जिला के बाल्मीकीनगर में तीन फरवरी के होखे वाला बा.\nTags: News in Bhojpuri, खबर भोजपुरी में, जदयू, राजद, लालू प्रसाद


Bhojpuri s entry into Hindi journalism read and know how Bhojpuri: हिंदी पत्रकारिता में भोजपुरी के दस्तक, पढ़ीं अउर जानीं...\nBhojpuri: हिंदी पत्रकारिता में भोजपुरी के दस्तक, पढ़ीं अउर जानीं...\nसाफ बा कि अगर हिंदी के अखबार निकली त ओकर पढ़निहार लोगन में भोजपुरिया समाज के भी लोग रहित. एह हिसाब से ओह में भोजपुरी के भी सबदन के रहल जरूरी रहे. बाकिर सुकुल जी ओह के बिसरा देले रहले. लेकिन अब हिन्दी पत्रकारिता में भोजपुरी भी दस्तक दे देले बा...\nठीक 196 साल पहिले 30 मई 1826 के दिने कानपुर के रहे वाला पंडित जुगुल किसोर सुकुल जी कलकत्ता से हिंदी में पहिलका अखबार प्रकाशित कइल शुरू कइले रहले. ओह अखबार के नांव रहे ‘उदंत मार्तंड’ माने बालक सुरज..ओइसे भोजपुरी में उदंत माने, जेकर अबहीं दांत ना जामल होखे, उगत सूरज. ई बात आउर बा कि ई सूरज खाली डेढ़े साल अंजोर कइ पइलसि, आ बुझा गइल.\nहिंदी के दुनिया के ऊ सूरज भलहीं जल्दिए डूबि गइल, बाकिर हिंदी पत्रकारिता में भकसावन अन्हार के बीच नया किरिन देखा गइल, ओह से अइसन अंजोर भइल, कि हिंदी के दुनिया चकाचौंध से भरि गइल बिया. ई सुकुल जी के रोपल आंकुर रहे कि आजु हमनीं अब दस-दस लाख बिकाए आ एक-एक करोड़ पाठक वाला हिंदी के अखबार देखत बानीं जा.\nहिंदी पत्रकारिता दिवस पर भोजपुरियो के कवनो रिश्ता हो सकेला?\nउदंत मार्तंड जब निकलल रहे, तब हिंदी आजु नीयर चुस्त ना रहे. तब ऊ आपन रूप संवारत रहे. एह वजह से हिंदी के पहिलका अखबार के जवन भाषा रहे, ओह में खड़ी बोली आ ब्रज के मिलावट रहे. जुगुल किशोर सुकुल के जुबान भलहीं अवधी रहे, एकरा बादो ऊ हिंदी के जब इतिहास रचत रहले त आपन बोली-बानी पर भी धियान ना दिहले. जबकि कलकत्ता के समाज में अवधियो लोग खूब बा. ‘उदंत मार्तंड’ में सुकुल जी आ उनुकर संहतिया लोग जवन भाषा के इस्तेमाल करत रहे लोग, ओहके मध्यदेसी कहत रहे लोग. गौर करे वाला ई बात बा कि ओहू घरी कलकत्ता पर भोजपुरिया समाज के बहुते असर रहे. साफ बा कि अगर हिंदी के अखबार निकली त ओकर पढ़निहार लोगन में भोजपुरिया समाज के भी लोग रहित. एह हिसाब से ओह में भोजपुरी के भी सबदन के रहल जरूरी रहे. बाकिर सुकुल जी ओह के बिसरा देले रहले.\nकलकत्ता भलहीं अब कोलकाता नाम से जानल जात बा. बाकिर पुरूब में आपन रोजी-रोटी के आस राखे वाला भोजपुरिया समाज अबहिंयो एकरा के पुरनके नांव कलकत्ते से यादि करेला आ आपन काम चलावेला. भोजपुरी समाज कलकत्ता में पहिले उपेक्षा के पात्र रहल. मोटिहाई, जूट मिल में मजूरी, सड़क पर हाथ से खींचे वाला रेक्सा चलावल, कवनो मारवाड़ी सेठ के गद्दी के सेवक, मंदिर के पुजारी, मारवाड़ी सेठ के घर के महाराज माने खाएक बनावे वाला, कहीं दरवान आदि के रूप में भोजपुरी समाज के पहिले पहिचान रहे. इहे वजहि रहे कि भोजपुरिया बोले वालन के बंगाल में लोग देसवाली बोलत रहल हा. देसवाली सब्द में ओइसहिं उपेक्षा बोध बा, जइसे पंजाब, दिल्ली आ हरियाणा में बिहारी सब्द में बा. भाषा के जानकारन के कहनाम ह कि ऊहे भाषा समाज में ताकतवर मानल जाले, जवना के बोले वाला आर्थिक आ सामाजिक रूप से ताकतवर होला. जाहिर बा कुछु साल पहिले ले भोजपुरिया समाज के मतलब रहे उपेक्षा आ अपमान. बाकिर अब भोजपुरिया समाज के भी ताकत बढ़ल बा. भोजपुरिया समाज देस के लालबहादुर शास्त्री आ चंद्रशेखर नियर तपल प्रधानमंत्री देले बा. अब एहू समाज से आईएएस, पीसीएस, पत्रकार, वैज्ञानिक, अर्थशास्त्री आदि निकल तारे. अब ईहो समाज कारोबार में हाथ आजमावता. एकर असर बा कि अब भोजपुरियो के ताकत बढ़ता. ई भोजपुरी समाजे के बढ़ल ताकत ह कि अब भोजपुरी में लिखल लेख, कहानी आ कविता मुख्यधारा के हिंदी पत्र, पत्रिका आ वेबसाइट छापल शुरू कइ देले बा.\nकोलकाता से एगो बहुते पुरान अखबार निकलेला, सन्मार्ग. रामराज्य परिषद के संस्थापक आ हिंदू समाज के पूज्य करपात्री जी महाराज एह अखबार के स्थापना कइले रहले. बहरहाल सन्मार्ग में पहिले हर अतवार के दिने छपे वाला रविवारीय परिशिष्ट में ‘लष्टम्-पष्टम्’ नांव से भोजपुरी में स्तंभ छापत रहे. सन्मार्ग के पाता रहे कि भलहीं भोजपुरिया समाज के कोलकाता के हाई सोसायटी में बहुत पैठ नइखे, बाकिर ओकर ताकत जरूर बा. ओह ताकत के समझि के ओह समाज के भावना देबे के तेयारी कइलसि आ कोरोना काल के पहिले तक लगातार छापत रहलसि.\nभोजपुरिया समाज दू तरह से ताकत के रूप में उभरल बा. महानगरन में तमाम रोजगार खातिर आइल भोजपुरिया समाज स्थानीय समाज में वोट बैंक के रूप में उभरल बा. बाकिर आर्थिक आ सामाजिक हैसियत ओकर बढ़ल बा. एह वजह से ओकर खरीद क्षमता भी बढ़ि गइल बा. बाजार अइसन बदलाव पर गहरा निगाह राखेला. बाजार के जब लागल कि भोजपुरिया समाज के भी संबोधित करे के चाहीं त ऊ भोजपुरी में विज्ञापनो ले बनावे लागल. अब ई विज्ञापन त उनुके नूं मिली, जे भोजपुरिया संवेदना के उभारि के अपना साथे पाठक भा दर्शक के रूप में जोड़ी. एही वजह से उ नवभारत टाइम्स भी भोजपुरी में लेख छापल सुरू कइ दिहलसि, जवना के प्रकाशक समूह कुछु दिन पहिले ले लागत रहे कि हिंदी में ना रही. ई मामूली बात नइखे कि जवना प्रकाशन समूह के कुछु साल पहिले ले हिंदी में बाजार आ स्कोप ना लउकत रहे, ऊ अब भोजपुरी में स्वतंत्र प्रकाशन भले ना सुरू कइले होखे, कम से कम आपाना हिंदिए प्रकाशन में भोजपुरी के जगहि दे ता. अब त देस के कई गो अखबार आ पत्रिका कबो-कबो भोजपुरी में लेख, कहानी आ कविता छापल सुरू कइ देले बाड़े. दिलचस्प बनावे खातिर अब भोजपुरी मुहावरा आ कहाउत के लेके अखबार समाचारन के शीर्षक तक ले देबे लागल बाड़े.\nभोजपुरी के ई ताकतिए बा कि जवना पर जुगुल किशोर सुकुल जी धियान ना दिहले, अब उहे भोजपुरी हिंदी के ताकत बढ़ावे के मजबूत हथियार बनि गइल बिया. भोजपुरी के पत्रकारिता में सम्मान देबे में न्यूज18 समूह के भी कम योगदान नइखे. ई ओकर दिहल सम्माने ह कि इहवां हिंदी पत्रकारिता दिवस पर रऊंआ भोजपुरी के ताकति के बखान पढ़ि रहल बानीं. (लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri में पढ़ें, पिछला जनम आ अध्यात्म पर एगो साधु से बतकही


These officers will sink your ship Nitish Kumar Read Chaneshar Letter in Bhojpuri Bhojpuri: चनेचर चा के चिट्ठी: ई अफसर लोग तs राउर जहाज डूबा दिहें नीतीश बाबू!\nBhojpuri: चनेचर चा के चिट्ठी- ई अफसर लोग तs राउर जहाज डूबा दिहें नीतीश बाबू!\nकोरोना महामारी में अफसरशाही के परपंच देख के उनका देह में लहर उठल रहे. गांव होखे बा शहर, सगरे हाहाकार मचल बा. लेकिन अफसर लोग के नजर में सभ ठिक्के बा. सच्चाई पs परदा डाल के ई अफसर लोग सरकार के भी सभ निमने देखा रहल बड़े.\nLast Updated: May 20, 2021, 12:49 PM IST\nचनेसर चा के मन कुछ बेचैन रहे. मन में बबंडर उठल तs दलान के एह कोना से ओह कोना चक्कर मारे लगले. कोरोना महामारी में अफसरशाही के परपंच देख के उनका देह में लहर उठल रहे. गांव होखे बा शहर, सगरे हाहाकार मचल बा. लेकिन अफसर लोग के नजर में सभ ठिक्के बा. सच्चाई पs परदा डाल के ई अफसर लोग सरकार के भी सभ निमने देखा रहल बड़े. सोच-बिचार के उदबेग में चनेसर चा कुछ बुदबुदाए लगले. फेन कगज-कलम उठा के चौकी पs बइठ गइले. मन के बोझा हलुक करे खतिर जोर से सांस खींच के कहले, हमार बात सरकार भिरी पहुंची कि ना ? मालूम नइखे, लेकिन आज हम नीतीश बाबू के चिट्ठी लिखब जरूर.\nचनेसर चा के चिट्ठी\nचनेसर चा कलम उठा के लिखे लगले, हजूर के दंडवत, गांव के गरीब किसान रउआ से हाथ जोड़ के कुछ कहल चाहत बा. भारत में तीन इंजीनियर नामी मुखमंतरी बनले. रउओ ओकरा में एक बानी. सोच-बिचार अलहदा होखे के चलते रउआ से जनता के उमेद भी बहुत अधिक बा. महामारी में अगर जनता के दुख दर्द होई तs ऊ आपन तकलीफ केकरा से कही ? लेकिन अफसोस के बात ई बा कि जनता के आवाज रउआ भी पहुंच नइखे पावत. जनता अउर सरकार के बीच देवाल बन के खाड़ा बा अफसर लोग के परपंच. ऊ सही बात रउआ भी पहुंचे निइखन देत. ऊ बिगड़ल बेबस्था के भी रंग-पोत के निमन देखा रहल बाड़े. लेकिन रउआ भरमाई मत. अफसर के आंख से ना बलिक अपना आंख से देखीं कि जनता कवन हाल में जिनगी गुजार रहल बिया. कुछ दिन पहिले रउए पाटी के एक नेता कहले रहन, अस्पताल के बेबस्था सुधारीं ना तs अफसर डूबा दिहें रुउआ के. हमरो कहनाम इहे बा कि गलती करिहें अफसर अउर भरे के परी सरकार के.\nहजूर ! अफसर तs आंख में धूर झोंक रहल बाड़े\nचनेसर चा रोक के कुछ सोचे लगले. फेन लिखले, बेगूसराय के अफसर लोग कइसे सरकार के आंख में धुर झोंकले, तनी एकरा पs बिचार करीं. तारीख 17 मई, दिन सोमार. रउआ बेगूसराय के बाघा सामुदायिक किचेन के भरचुल जांच कइले रहीं. ओह दिन सामुदायिक भवन के बिहुती घर जइसन सजावल गइल रहे. फरस पर ललका कलीन. गद्देदार कुरसी. कुरसी टेबुल के उज्जर बगबग खोल के ओहार. टेबुल पs उजरका चमचम्मी. अइसन टंच बेबस्था तs निमन निमन बरियात में ना रहे. माल जनता के रहे एह से मिरजा के होली खेले में कवनो दिक्कत ना रहे. एक टेबुल पs दू अदिमी बइठ के शांति से खात रहन. रउआ नजर के सामने सामाजिक दूरी के भरपूर पालन देखावल गइल. लेकिन ई सभ नजर के धोखा रहे. कोरोना महामारी में जहां सगरे चीख पुकार मचल बा ओह स्थिति में सामुदायिक किचन के होटल जइसन चकाचक कइसे देखावल गइल ? अबहीं जब पइसा के कमी बा तs भोजन के बदले सजावट पs खारचा काहे भइल ?\nएक्के दिन के बाद एकर पोल खुल गइल. तारीख 18 जून, दिन मंगर, समय रात के करीब आठ बजे. इहे सामुदायिक किचेन आपन ओरिजनल रूप में सामने आ गइल. करीब डेढ़- दू सौ अदिमी के भीड़ जुट गइल. गेट पर धाक्का धुक्की, ठेला ठेली, खींचा खीची शुरू हो गइल. पहिले जाये के फेरा में अदिमी प s अदिमी चढ़े लगले. कोरोना गाइडलाइंस चल गइल बूंट लादे. जब गिरील सटा के गेट बंद भइल तब तनी शांति भइल. लेकिन अकरा बादो हौल में आदिमी के भीड़ ढुक गइल रहे. सोमार के जवना टेबुल पs दू अदिमी खात रहन अब ओकरा पs चार-पांच अदिमी बइठ के जिमावत रहन. जे सीट लूटे में पिछुआ गइल ओकरा खाड़ा रहे के पड़ल. दरी, कालीन, गाद्दा अउर चमकऊआ ओहार गायब रहे. पुरान-धुरान टेबुल कुरसी पs लोग सट-सट के खात रहन. नीतीश बाबू समझ लीं, रउआ सही देखनी कि गलत देखनी.\nटंच इंतजाम के असलियत\nचनेसर चा चिट्ठी के पारगराफ बदलले. तरीख 18 जून, दिन मंगर. वैशाली जिला के दू सामुदायिक किचेन हाजीपुर अउर महुआ के रउआ भरचुअल जांच कइले रहीं. रउआ नजर में टोटल इंतजाम चकाचक देखावे खातिर अफसर लोग पूरा जोगाड़ कइले रहन. हाजीपुर सेंटर के साज-सजावट में कवनो कमी ना रहे. बेसहारा लोग के भोजन करे खातिर टेबुल बेंच के इंतजाम कइल गइल रहे. सामाजिक दूरी के भी नियम लागू रहे. एक बेंच पs एक अदिमी. अतना कइलो के बाद अफसर लोग ई बूझात रहे कि अगर मुखमंतरी जी कवनो दिक्कत के बारे में सवाल पूछ देले तs कहीं खाये वला लोग शिकाइत मत कर देस. राउर भिडियो कनपरेसिंग के पहिले एगो अफसर खाये वला लोग के समझावे लगले, अगर मुखमंतरी जी भोजन के इंतजाम के बारे में पूछिहें तs का कहे बा. अफसर सिखवले, सीएम साहेब के पूछला पs कहे के बा, दू टाइम भोजन मिल रहल बा, एकदम बढ़िया. सभ केहू बढ़िया-बढ़िया कह देलस. रउओ खुश हो गइनी. रउआ कोरोना काल में सामुदायिक किचेन एह से खोलले बानी जवना से कि महामारी में केहू भूख से बेयाकुल ना रहे. मकसद तs नेक बा लेकिन अफसर लोग सफल होखे दिहें तब नूं. अगर बेवस्था सही में ठीक बा तs केहू के सिखवला-पढ़वला के भला का जरूरत बा ?\nअफसर लोग में तालमेल नइखे\nचनेसर चा लिखले, हुजूर अफसरे लोग के चलते सरकार के पटना हाईकोट में फजीहत हो गइल. बक्सर में मौत अउर गंगा घाट पs दाह संस्कार के अफसर लोग अलग-अलग रिपोट देले. राज के मुख सचिव हलफनामा में कहले कि बक्सर में6लोग के मौत भइल बा. दोसरा देने पटना परमंडल के कमिश्नर अपना रिपोट में कहले कि बक्सर के चरित्तर बन शमसान में5मई से 15 मई के बीच 789 लोग के दाह संसकार कइल गइल. तब हाईकोट के पूछे के पड़ल कि केकर रिपोट के सांच मानल जाव ? मुख सचिव अउर कमिश्नर के आफिस पटने में रहे. कवनो रिपोट देवे के पहिले आपस में राय-सलाह करे के चाहत रहे. लेकिन अइसन ना भइल. पटना हाईकोट तs पहिलहीं से सरकार के काम से नाखुश रहे. ई रिपोट से तs पब्लिक भी समझ गइल कि हाकिम लोग महामारी में कइसे काम कर रहल बाड़े. रउए आदेश पs असकूल के देवाल पs गांधी जी के सात शिक्षा लिखल बा. एकरा में लिखल बा सिधांत के बिना राजनीति अउर अंतरआतमा के बिना सुख, पाप के समान बा. शासन के संचालन अफसर-करमचारी के मार्फत ही होला. अगर अफसर-करमचारी के अंतरआत्मा में खोट आ जाई तs शासन के सुख कवना काम के रह जाई. गरीब किसान के लिखे में अगर भूल-चूक भइल होई तs माफ करबs. बाकी भगवान के दया से सभ कुछ ठीक रहे. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)